Penambakan di Batu Puteh, PM minta Singapura teliti kesan persekitaran, persempadanan

SINGAPURA, 31 Januari - Perdana Menteri Datuk Seri Anwar Ibrahim meminta supaya Singapura meneliti setiap penambakan di sekitar kawasan Batu Puteh, agar tidak memberi kesan kepada persekitaran dan persempadanan. Keputusan Mahkamah Keadilan Antarabangsa (ICJ) meletakkan kawasan Batu Puteh sebagai milik Singapura, maka penambakan yang dilakukan Singapura adalah mengikut keputusan yang sah.

(Perdana Menteri Datuk Seri Anwar Ibrahim)

"Hal itu harus dimuktamadkan. Saya mendapat persetujuan Perdana Menteri Lee Hsien Loong untuk mendengar hujah kita dalam masa terdekat," katanya di sini malam tadi. Bagaimanapun Perdana Menteri berkata beliau mahukan supaya rundingan itu dilakukan secara baik antara dua negara sahabat.  Dalam merumuskan lawatan sehari beliau ke Singapura semalam, Anwar berkata kunjungan beliau dapat manfaatkan beberapa perkara temasuk isu rundingan terus serta isu sensitif, yang menurutnya boleh dibincangkan lagi dengan teliti, termasuk berkaitan isu pembekalan air.  Anwar berkata terdapat kesediaan Singapura membuka perbincangan berkaitan isu air dengan perkiraan baharu bagi memastikan bekalan air mencukupi bagi negeri Johor dan republik ini, dan menurutnya rundingan penyumberan air boleh diperluas ke negeri Pahang. Beliau berkata perbincangan dengan rakan sejawatnya dari Singapura Lee Hsien Loong turut menyentuh isu berkenaan kesesakan di Tambak Johor, yang disifatkan Anwar sebagai menyusahkan ratusan ribu rakyat Malaysia dan juga rakyat Singapura ke Malaysia.  Mengenai lalu lintas ruang udara, Anwar berkata kedua-dua negara bersetuju untuk menetapkan kawasan yang harus jadi hak mutlak Malaysia.  Di samping itu, Singapura bersedia berbincang supaya laluan untuk Lapangan Terbang Antaranangsa Changi tidak diganggu sesiapa, supaya dapat dimanfaatkan untuk laluan penerbangan republik itu.


Dasar Tahfiz Negara 2.0 dilancar 11 Mac ini - Zahid

(Timbalan Perdana Menteri Datuk Seri Dr. Ahmad Zahid Hamidi menyampaikan Anugerah Personaliti Al-Quran kepada Pensyarah Kanan Akademi Tamadun Islam Universiti Teknologi Malaysia Datuk Dr Norhafizah Musa)

PUTRAJAYA, 31 Januari - Kerajaan Perpaduan akan melancarkan Dasar Tahfiz Negara 2.0 pada 11 Mac depan.  Ini bakal melibatkan 23,000 penghafal al-Quran yang terdiri dalam kalangan ahli profesional.  Menurut Timbalan Perdana Menteri Datuk Seri Dr. Ahmad Zahid Hamidi, dasar berkenaan merupakan rentetan perlaksanaan dasar terdahulu bagi mengekalkan kebolehan menghafal.

(Timbalan Perdana Menteri Datuk Seri Dr. Ahmad Zahid Hamidi)

Sekali gus dan menjadi masyarakat al-Quran setanding negara Islam lain.  "Ketika ini DPTN 1.0 sedang dikaji supaya wujud penyelarasan dari segi kaedah pengajaran dalam institusi tahfiz agar mereka yang keluar daripada institusi tahfiz tidak hanya bekerja sebagai imam, guru atau bidang berkaitan sahaja sebaliknya kerajaan mahu mewujudkan kerjaya profesional kepada penghafaz al-Quran agar dapat menyumbang kepada negara selain mengangkat martabat golongan terbabit," katanya selepas menyempurnakan majlis Penyampaian Anugerah Tokoh Personaliti Quran di sini. Tambahnya, dasar berkenaan akan dikoordinasikan dengan pihak kerajaan Negeri bagi menjayakan semula hasrat berkenaan. Pada majlis itu Ahmad Zahid menyampaikan Anugerah Personaliti Al-Quran kepada sembilan penerima dari dalam dan luar negara, antaranya bekas ketua umum Maqari’ Mesir Syaikh Dr Ahmad Eisaa al-Ma’sarawi, Menteri Kanan (Hal Ehwal Agama Islam) Kemboja, Oknha Datuk Dr Othsman Hassan, dan Pensyarah Kanan Akademi Tamadun Islam Universiti Teknologi Malaysia Datuk Dr Norhafizah Musa.Pada majlis itu juga sebanyak RM308,000 disumbangkan 14 individu dan syarikat korporat bagi menjayakan program wakaf al-Quran.


Kenaikan had pembiayaan Skim Pembiayaan Kontrak-i, berupaya pacu kemakmuran ekosistem ekonomi PKS

KUALA LUMPUR, 30 Januari- Langkah Kementerian Pembangunan Usahawan dan Koperasi menaikkan had pembiayaan maksimum bagi Skim Pembiayaan Kontrak-i berupaya memacu kemakmuran ekosistem ekonomi perusahaan kecil dan sederhana (PKS).Naib Presiden Institut Akauntan Malaysia, Mohd Faisal Abdul Malik berkata menerusinya, peluang pekerjaan baharu dapat diwujudkan, selain menyuburkan persaingan dalam pasaran dan meningkatkan inovasi PKS.Manfaat seterusnya, ialah menambahbaik kedudukan negara dalam Laporan Daya Saing Global yang diterbitkan Forum Ekonomi Dunia (WEF)."Laporan daya saing tahunan ini sumber rujukan penitng yang dapat memberi faedah kepada kawal selia dalam nilai dan tanda aras kejayaan negaar selain untuk menambah baik kualiti dasar dan peraturan untuk meningkatkan daya siang negara, salah satu penyumbang kepada indikator skor subsektor perniagaan PKS atau kewangan SME, katanya.Had pembiayaan maksimum bagi skim berkenaan dinaikkan sehingga RM200,000.00 bulan ini.Ia menawarkan akses pembiayaan segera kepada usahawan yang mendapat kontrak kerja atau pembekalan yang diperoleh secara terus daripada Kerajaan Persekutuan atau negeri, agensi kerajaan dan GLC.

(Naib Presiden Institut Akauntan Malaysia, Mohd Faisal Abdul Malik)


KKD kenal pasti beberapa agensi adakan Persidangan Meja Bulat Sekuriti Siber Malaysia-Singapura

(Foto Fb Menteri Komunikasi dan Digital, Fahmi Fadzil)

KUALA LUMPUR, 30 Januari- Kementerian Komunikasi dan Digital (KKD) mengenal pasti beberapa agensi yang akan diberikan keutamaan untuk menganjurkan Persidangan Meja Bulat Sekuriti Siber Malaysia-Singapura yang akan diadakan setiap tahun dalam usaha mempertingkatkan keselamatan siber. Menteri Komunikasi dan Digital, Fahmi Fadzil berkata ini adalah satu langkah positif dan diharap akan bermula pada tahun ini. “Sidang meja bulat tersebut belum lagi dibentuk dan saya akan menghadiri Mesyuarat Menteri-Menteri Digital ASEAN yang berlangsung di Filipina pada 8 dan 9 Februari depan untuk bertemu dengan menteri-menteri komunikasi dari negara ASEAN dan beberapa rakan yang lain.“Saya berpendapat ini merupakan langkah selanjutnya dalam hubungan di rantau ASEAN, khusus antara Malaysia dan Singapura diharap akan bermula tahun ini dan diadakan setiap tahun,” katanya kepada media selepas majlis menandatangani Memorandum Persefahaman (MoU) dalam bidang perlindungan data peribadi, keselamatan siber dan ekonomi digital di The Istana, Singapura, hari ini.Fahmi berkata antara hubungan yang akan dipertingkatkan dalam bidang keselamatan siber termasuk pertukaran maklumat tentang analisa, pengalaman dan panduan yang boleh disebutkan sebagai hasil daripada serangan siber dan insiden-insiden melibatkan keselamatan siber.“Ini kerana kita lihat sekarang ini ‘threat actors’ (pelaku serangan siber) yang hampir setiap minggu berusaha untuk membolos pengkalan data tetapi isunya...kita masih tidak mengenal pasti mereka ada di mana. Ini antara perkara yang kita akan tingkatkan kerjasama antara kedua-dua negara,” katanya.

(Majlis menandatangani MoU dalam bidang perlindungan data peribadi, keselamatan siber dan ekonomi digital di The Istana, Singapura, hari ini/JPM)

Sementara itu, mengenai ekonomi digital, Fahmi berkata ia melibatkan kepada pertukaran maklumat mengenai amalan terbaik terutamanya digitalisasi, piawaian yang boleh dikendalikan (interoperable standards) dan teknologi baharu.“Kita mahu pelajari apa yang dicapai terutama daripada segi kawal selia di Singapura dan kita berharap hubungan Singapura dan Malaysia akan lebih rapat dan erat menerusinya,” katanya. Selain itu, KKD juga akan bersama-sama meningkatkan, mempromosi serta menyokong usaha untuk meningkatkan e-dagang serta ekonomi digital secara keseluruhan, ia tidak hanya terlibat kepada tanda tangan eletronik, pengesahan, rekod boleh pindah elektronik dan rangka kerja invois elektronik.“Ini adalah satu langkah yang sangat positif, KKD akan menyambut Menteri Komunikasi dan Informasi Singapura apabila mereka membuat kunjungan hormat ke Malaysia pada 4 Februari ini diikuti dengan program muzika extravangza yang akan disiarkan di Radio Televisyen Malaysia (RTM).Fahmi berkata Malaysia dan Singapura akan bersama-sama menyediakan ‘ASEAN Cross Border Data Flow Mechanism Under Asean Framework of Digital Data Governance’ (Mekanisme Aliran Data Rentas Sempadan ASEAN di bawah Rangka Kerja Tadbir Urus Data Digital ASEAN) serta bertukar maklumat mengenai isu-isu yang penting.“Ini yang kita teliti sekarang ini terutama melibatkan ‘scam’ (aktiviti penipuan) atau isu kecurian data yang mungkin berlaku bukan sahaja dalam negara tetapi merentas sempadan,” katanya. Mengenai isu kesesakan sempadan pula, Fahmi memberitahu KKD akan membantu melihat dan menilai sistem digital dalam mempercepatkan proses dan menyelesaikan masalah kesesakan di sempadan yang dialami oleh rakyat Malaysia untuk merentasi sempadan.- BERNAMA


Potensi perubatan kanabis, ketum sedang dinilai

(Lawatan Datuk Seri Fadillah Yusof ke Ibu Pejabat Lembaga Kemajuan Kenaf dan Tembakau Negara di Kubang Kerian/FB Fadillah Yusof)

KOTA BHARU, 30 Januari- Kementerian Perladangan dan Komoditi sedang melihat potensi perubatan yang ada dalam tanaman ganja dan ketum.Bagi tujuan itu Timbalan Perdana Menteri Datuk Seri Fadillah Yusof berkata perbincangan dengan Kementerian Kesihatan perlu diadakan.Ia bagi melihat kesesuaian perlaksanaannya terutama dari segi kawalan sekiranya dibenarkan.

(Timbalan Perdana Menteri Datuk Seri Fadillah Yusof)

Katanya, walaupun negara luar terutama Amerika Syarikat, Belanda dan Thailand telah membenarkan tanaman itu diusahakan, namun ganja dan ketum masih merupakan barang kawalan di negara ini."Bila kata kannabis ini persepsinya agak berat jadi sebab itu kita perlu uruskan dan saya melihat bahawa kalau kita dapat keluarkan kan dalam keadaan terkawal maknanya, dari segi tanaman proses dan keseluruhan tapi lebih kepada untuk nilai perubatan sama ada hendak hasilkan minyaknya atau pun hasil-hasil lebih untuk eksport malahan untuk dijadikan proses perubatan dalam negara kita mungkin ini salah satu yang boleh kita fokuskan.Beliau yang juga Menteri Perladangan dan Komoditi berkata demikian selepas mengadakan lawatan ke Ibu Pejabat Lembaga Kemajuan Kenaf dan Tembakau Negara (LKTN) di Kubang Kerian.


Pelantikan Nurul Izzah sebagai Penasihat Kanan Ekonomi dan Kewangan PM berdasarkan pengalaman dan sah dari segi perundangan

KUALA LUMPUR, 30 Januari-Pelantikan Naib Presiden PKR, Nurul Izzah Anwar sebagai Penasihat Kanan Ekonomi dan Kewangan kepada Perdana Menteri mengundang pelbagai reaksi. Ada yang melihat pelantikan tersebut sebagai kelebihan bagi melicinkan pentadbiran negara berdasarkan pengalaman yang dimilikinya dalam politik dan pentadbiran.Penganalisis politik, Mujibu Abd Muis berpendapat pelantikan tersebut mampu dimanfaaatkan sepenuhnya bagi membantu kerajaan membangunkan negara."Kredibiliti Nurul Izzah barangkali kita masih pertimbangkan dan seadilnya untuk kita nilai dan juga menentukan hal ini adalah sejauh mana pretasi Nurul Izzah dalam memegang jawatan itu dalam beberapa tempoh", ujarnya.Bagi peguam, Derek Fernandez pula melihat pelantikan tersebut dalam aspek perundangan adalah sah dan tidak perlu dipertikaikan."Di bawah Fasal 8 Perlembagaan Persekutuan, tidak sah atau tidak betul jika seseorang didiskriminasikan daripada satu jawatan hanya sebab pertalian darah atau pertalian saudara", ujarnya ketika ditemui media.Nurul Izzah dilantik memegang jawatan Penasihat Kanan Ekonomi dan Kewangan kepada Perdana Menteri berkuat kuasa 3 Januari lalu.

(Penasihat Kanan Ekonomi dan Kewangan kepada Perdana Menteri, Nurul Izzah Anwar/FOTO RTM)


Lawatan rasmi PM ke Singapura: Produktif, memberangsangkan

SINGAPURA, 30 Januari- Perbincangan yang produktif dan membuahkan hasil memberangsangkan. Itu yang dapat digambarkan hasil lawatan rasmi sehari Perdana Menteri, Datuk Seri Anwar Ibrahim ke Singapura pada hari ini. Rakan sejawatannya, Lee Hsien Loong positif pertemuan dengan Datuk Seri Anwar akan terus mengeratkan lagi kerjasama rapat memajukan perhubungan kedua-dua negara demi kepentingan bersama. Beliau berkata pertemuan itu dapat menyelesaikan beberapa isu melibatkan kedua-dua negara dan membuka ruang kepada kerjasama baharu yang boleh diperbaik.Tiga perjanjian dimeterai antara Malaysia dengan Singapura dalam lawatan rasmi yang singkat ini.

(Datuk Seri Anwar Ibrahim dan rakan sejawatannya Lee Hsien Loong/JPM)

Dua rangka kerja melibatkan kerjasama dalam ekonomi digital dan ekonomi hijau ditandatangani Menteri Perdagangan Antarabangsa dan Industri, Datuk Seri Tengku Zafrul Tengku Abdul Aziz dan rakan sejawatannya, Gan Kim Yong bagi pihak Singapura.  Sementara Menteri Komunikasi dan Digital, Fahmi Fadzil pula mewakili Malaysia untuk menandatangani memorandum persefahaman (MoU) bagi mempromosikan kerjasama dari aspek data, keselamatan siber dan ekonomi digital. Beliau optimis, MoU berkenaan akan membuka ruang untuk berkongsi kepakaran. "Kita juga akan mengenal pasti agensi yang akan diberi keutamaan untuk mewujudkan Meja Bulat Keselamatan Siber Malaysia-Singapura yang akan diadakan setiap tahun. Ini adalah satu langkah yang sangat positif," katanya.   Meskipun kedua-dua negara mencapai banyak kejayaan bersama dalam beberapa dekad yang lalu, Anwar yakin masih ada potensi besar untuk meningkatkan hubungan ke tahap yang lebih tinggi bagi manfaat rakyat kedua-dua negara. Laporan disediakan oleh Ravin Sanmugam


Pelaksanaan Program 'Sulung' bakal diperkemas dan diperluaskan

PUTRAJAYA, 30 Januari-Program sulung menaja pengajian percuma kepada pelajar generasi pertama dalam keluarga yang berjaya memasuki universiti akan diperkemas dan diperluas.Ke arah itu, menterinya Datuk Seri Mohamed Khaled Nordin berkata mekanisme berkenaan akan dibawa ke perhatian Jemaah Menteri untuk disokong dan dijadikan dasar yang berkelangsungan. "Sudah sampai masanya kita menggunakan pendidikan percuma untuk menamatkan kemiskinan.Kemisikinan mesti dibasmi dengan ilmu dan kemahiran, bukan bntuan sara hidup tak berkesudahan. Mekanisma dan dasar ini akan dibawa ke perhatian jemaah Menteri untuk disokong dan dijadikan dasar yang berkelangsungan", kata beliau ketika berucap pada majlis Perutusan Tahun baharu 2023 KPT disini.Dalam perkembangan lain, Datuk Seri Mohamed Khaled turut menjelaskan fungsi dan operasi PTPTN akan diberi nafas dan sentuhan baharu, sebagai contoh mengkaji kesesuaian menjadikan institusi itu sebagai sebuah tabung amanah nasional.Ia bagi mengurangkan beban hutang PTPTN dan membolehkan semua orang, dari dalam dan luar negara, mempunyai ruang untuk menyumbang kepada pendanaan pendidikan tinggi negara.

(Menteri Pendidikan Tinggi, Datuk Seri Mohamed Khaled Nordin/FOTO RTM)


Tambah baik protokol sempadan Malaysia-Singapura, mekanisme baharu diperkenal

SINGAPURA, 30 Januari- Satu mekanisme baharu bakal diperkenalkan bagi menambah baik protokol kemasukan sempadan Malaysia-Singapura.Perdana Menteri Datuk Seri Anwar Ibrahim berkata ini demi memudahkan pergerakan ulang alik bagi lebih 150,000 rakyat Malaysia yang bekerja di republik tersebut."Mereka perlu bangun seawal 4.00 pagi. Sebagai pemimpin kita sepatutnya lebih faham, bayangkan datang dari keluarga yang perlu bangun 3.30 pagi untuk masuk ke Singapura setiap pagi untuk bekerja."Kementerian Komunikasi dan Digital perlu memperhalusi perkara ini (Digitalisasi)", kata Anwar ketika berucap pada Majlis Ramah Mesra bersama Diaspora Malaysia di Suruhanjaya Tinggi Malaysia,Singapura di sini.

(Perdana Menteri berucap pada Majlis Ramah Mesra bersama Diaspora Malaysia di Suruhanjaya Tinggi Malaysia, Singapura di sini/JPM)


Beberapa kaunter Imigresen di Kedah ditutup sementara bagi urusan Pas Sempadan

ALOR SETAR, 30 Januari-Urusan pemprosesan Pas Sempadan di Pejabat Imigresen Cawangan Kulim, UTC Sg Petani dan UTC Alor Setar, Kedah, ditutup buat sementara bagi tujuan penyelenggaraan. Pengarah Imigresen Kedah, Mohd Ridzzuan Mohd Zain berkata orang ramai yang ingin memohon Pas Sempadan berkenaan boleh berbuat demikian di Kompleks Imigresen, Kastam dan Kuarantin ICQS Kota Putra, Durian Burung, Padang Terap, ICQS Bukit Kayu Hitam dan di Pejabat Imigresen Langkawi.Namun begitu, urusan memperbaharui passport dan passport baharu masih boleh dilakukan disemua pejabat imigresen dan UTC"Kita membuat transformasi pas sempadan. Kita ingin ubah suai sedikit pejabat dan selenggara. Kita mabil keputusan tutup sementara operasi di tiga tempat disebutkan tadi. Pentupan tersebut tidaklah terlalu lama. Orang ramai boleh datang ke Durian Burung atau Bukit Kayu Hitam bagi proses atau memperbaharui pas sempadan" ujarnya pada sidang media di Alor Setar.Menurutnya, penutupan bagi tujuan penyelenggaraan itu dibuat secara berfasa dan Jabatan Imigresen Kedah akan memaklumkan pembukaan semula di ketiga-tiga cawangan dan UTC. berkenaan dalam tempoh terdekat.

(Pengarah Imigresen Kedah, Mohd Ridzzuan Mohd Zain/FOTO RTM)


Projek kawalan hakisan bernilai RM73.5 juta selamatkan pantai Tok Jembal

KUALA NERUS, 30 Januari-Projek pengawalan hakisan pantai di Pantai Tok Jembal Fasa 2 yang melibatkan peruntukan berjumlah RM73.5 juta memberi manfaat dan pelindungan jangka panjang kepada penduduk serta nelayan di kawasan tersebut.Menteri Sumber Asli, Alam Sekitar Dan Perubahan Iklim Nik Nazmi Nik Ahmad berkata, projek itu melalui Jabatan Pengairan Dan Saliran dilaksanakan susulan keadaan pantai yang mengalami hakisan terutama di Musim Monsun Timur Laut."Hakisan semakin kritikal berikutan terdapat pembangunan dan penebus gunaan tanah di pesisir pantai dengan kehilangan kawasan pantai selebar 60 meter setiap tahun. Usaha ini juga merupakan salah satu projek jangka panjang yang memberi manfaat kepada kawasan sekitar yang terjejas teruk iaitu Kampung Tok Jembal, Kampung Tanjung Gelam dan Kampung Kubang Badak", ujarnya kepada media.Beliau berkata demikian selepas hadir di Tapak Projek Perlindungan Hakisan Pantai Tok Jembal di Kuala Terengganu.

Isu hakisan Pantai di Tok Jembal sebelum ini hangat diperkatakan setelah satu kajian simulasi kelautan dibuat oleh Penyelidik di Pusat Pengajian Kejuruteraan Kelautan UMT mendapati Kampung Tok Jembal, Kuala Terengganu dan kawasan di sekitarnya yang dihuni ratusan penduduk, mungkin akan hilang ditelan laut dalam tempoh 15 tahun jika masalah hakisan pantai tidak diberi perhatian.

Hakisan yang mula dikesan sejak 2010 itu bertambah teruk sejak beberapa tahun belakangan ini terutamanya pada musim tengkujuh.

(Menteri Sumber Asli, Alam Sekitar Dan Perubahan Iklim Nik Nazmi Nik Ahmad di Tapak Projek Perlindungan Hakisan Pantai Tok Jembal di Kuala Terengganu/FOTOFB NRECCMalaysia)


Malaysia-Singapura teroka potensi bidang keterjaminan makanan

(Perdana Menteri Datuk Seri Anwar Ibrahim dan rakan sejawatannya dari Singapura, Lee Hsien Loong/BERNAMA)

SINGAPURA, 30 Januari- Perdana Menteri, Datuk Seri Anwar Ibrahim melihat bidang keterjaminan makanan sebagai salah satu bidang yang boleh diteroka bersama Singapura, dengan sasaran memberi manfaat kepada rakyat kedua-dua negara.Dalam lawatan sulung beliau ke republik itu selaku perdana menteri ke-10, beliau berkata bidang keterjaminan makanan boleh diteroka, seiring dengan isu tertunggak yang perlu diberi tumpuan oleh Malaysia dan Singapura. "Bidang ini (keterjaminan makanan) yang saya fikir kami akan dapatkan sokongan Singapura untuk memanfaatkan Malaysia sebagai pusat utama untuk pengeluaran bagi faedah kedua-dua negara", katanya.

(Datuk Seri Anwar Ibrahim berucap semasa majlis makan tengah hari yang dihoskan oleh rakan sejawatannya, Lee Hsien Loong/FB PM)

Anwar berkata demikian semasa berucap dalam majlis makan tengah hari rasmi yang dihoskan oleh rakan sejawatannya, Lee Hsien Loong. Beliau juga optimis, banyak lagi yang boleh dilakukan untuk memberi manfaat kepada rakyat.  Sementara itu, Lee dalam ucapannya berkata perbincangan mereka hari ini banyak membuahkan hasil, termasuk mengenai bagaimana kedua-dua negara boleh mencapai kemajuan dalam pelbagai isu dua hala yang tertunggak.  "Sebagai rakan dan jiran yang baik, hala tuju Singapura dan Malaysia adalah saling berkait. Apabila kita bekerjasama secara konstruktif, kita akan mendapat hasil menang-menang dengan manfaat ketara bagi rakyat dan urusan kita. "Saya yakin, dengan sokongan Perdana Menteri Malaysia, hubungan Singapura-Malaysia boleh mencapai tahap yang tinggi," katanya. Terdahulu Anwar mengadakan pertemuan empat mata dengan Lee, sebelum membuat kunjungan hormat terhadap Presiden Singapura, Halimah Yacob.


PM Anwar & Lee saksi MoU promosi kerjasama KL – Singapura

SINGAPURA, 30 Januari- Sejurus tiba di Lapangan Terbang Antarabangsa Changi pagi tadi, Perdana Menteri Datuk Seri Anwar Ibrahim terus memulakan lawatan rasmi dengan menghadiri majlis sambutan di Istana kira-kira pukul 11.10 pagi.

Pada majlis itu, Datuk Seri Anwar diberi penghormatan untuk memeriksa kawalan kehormat, seterusnya menandatangani buku pelawat.

Beliau turut menyertai majlis menamakan spesies orkid hibrid sebagai 'Dendrobium Anwar Azizah' bersempena dengan nama Perdana Menteri dan isterinya Datuk Seri Dr. Wan Azizah Wan Ismail.

Sejurus itu, Perdana Menteri membuat kunjungan hormat ke atas Presiden Singapura, Halimah Yacob diikuti pertemuan empat mata bersama rakan sejawatnya Perdana Menteri Singapura, Lee Hsien Loong.

Perdana Menteri Lee menjadi tuan rumah untuk acara jamuan bersama Perdana Menteri Datuk Seri Anwar di Istana.

Pada pertemuan hari ini, kedua-dua pemimpin akan menilai kemajuan kerjasama yang sedang berjalan di samping mengukuhkan lagi hubungan yang akan memberi manfaat kepada rakyat di kedua-dua negara.

Kedua-dua perdana menteri itu juga akan menyaksikan pemeteraian tiga perjanjian persefehaman bagi Mempromosikan Kerjasama dalam Data, Keselamatan Siber dan Ekonomi Digital serta dua Kerangka Kerjasama dalam Ekonomi Digital dan Ekonomi Hijau.

Selepas itu Anwar meninggalkan Istana untuk bertemu dengan diaspora Malaysia yang berada di republik itu, sebelum dijadualkan pulang ke tanah air petang ini.

(Perdana Menteri, Datuk seri Anwar Ibrahim dan Perdana Menteri Singapura, Lee Hsien Loong/FOTO Aziman Rosli/Jabatan Perdana Menteri)

Berita berkaitanPM tiba di Kota Singa untuk lawatan kerja rasmi sehari Perdana Menteri adakan Lawatan Rasmi esok ke SingapuraSingapura, Malaysia bakal meterai MOC dalam ekonomi digital, hijau - Tengku Zafrul


Rapid Rail tambah 34 buah bas perantara di stesen pertukaran Masjid Jamek

KUALA LUMPUR, 30 Januari - Operasi perkhidmatan Transit Aliran Ringan (LRT) Laluan Ampang/Sri Petaling dan Laluan Monorel Kuala Lumpur berjalan lancar selepas melanjutkan waktu puncak hari ini. Ketua Pegawai Eksekutif Rapid Rail Sdn Bhd, Amir Hamdan berkata Rapid Rail telah menambah 34 buah bas perantara percuma di stesen pertukaran Masjid Jamek dan 100 kakitangan sokongan yang ditempatkan untuk mengawal dan membantu penumpang.

"Kami akan pastikan faktor keselamatan dahulu apabila kerja pembaikan telah pulih kami juga akan melakukan percubaan di laluan tersebut untuk memastikan keselamatan kepada pengguna."Pihak kami masih lagi belum dapat memastikan secara jelas bila kami akan membuka laluan tersebut kepada pengguna. Walau bagaimanapun ini adalah keutamaan kami untuk memastikan ianya dilakukan dalam keadaan cepat dan selamat kepada pengguna," katanya ketika ditemui pemberitaselepas melakukan tinjaun di stesen LRT Masjid Jamek, di sini.Tambah Amir, kerja-kerja pembaikan jajaran yang bengkok berhampiran stesen Transit Aliran Ringan (LRT) Bandaraya akan dilakukan dalam masa terdekat.Ini selepas Rapid Rail Sdn. Bhd. (Rapid Rail) memuktamadkan cadangan daripada perunding dan pakar kontraktor yang dilantik.Semalam, Rapid KL mengumumkan lanjutan waktu puncak LRT laluan Ampang/Sri Petaling dan Monorel dilaksanakan bagi mengurangkan kesesakan di beberapa stesen rel, khususnya di stesen pertukaran Masjid Jamek dan Hang Tuah.


Banjir di Rompin reda, dua PPS ditutup

ROMPIN, 30 Januari- Keadaan banjir di Rompin semakin reda, selepas dua pusat pemindahan sementara (PPS) melibatkan Kampung Setajam dan Balairaya Kampung Jawa, ditutup hari ini.  Kesemua 192 orang penduduk terjejas yang ditempatkan di PPS tersebut telah dibenarkan kembali ke kediaman masing-masing.  Menerusi InfoBencana Jabatan Kebajikan Masyarakat, hanya sebuah PPS yang masih dibuka di daerah Rompin iaitu Sekolah Kebangsaan Denai menempatkan 27 orang penduduk daripada lapan buah keluarga terjejas.  Sementara itu, menurut kenyataan yang dikeluarkan Jabatan Meteorologi Malaysia (MetMalaysia) hari ini, hujan lebat berterusan tahap waspada dijangka melanda Pahang melibatkan daerah Kuantan, Pekan dan Rompin sehingga Rabu.  Amaran angin kencang dan laut bergelora turut dijangka berlaku di perairan Pahang sehingga esok.

(Dua PPS melibatkan Kampung Setajam dan Balairaya Kampung Jawa, ditutup)


Banjir di Kluang surut, empat daerah di Johor masih terjejas

JOHOR BAHRU, 30 Januari- Banjir di daerah Kluang, Johor surut sepenuhnya selepas tiga lagi pusat pemindahan sementara (PPS) ditutup petang tadi.  Tiga PPS tersebut ialah PPS Sekolah Kebangsaan Kahang Batu 28, PPS Dewan Pusat Banjir JAKOA dan PPS SMK Kahang.  Setakat 4.00 petang, seramai 2,157 penduduk terjejas banjir yang melibatkan 607 keluarga masih berlindung di 23 PPS seluruh negeri. Hanya empat daerah masih terjejas iaitu Segamat, Mersing, Kota Tinggi dan Batu Pahat.

(Empat daerah di Johor masih terjejas banjir)


PDRM Bentong perkasa kempen kesedaran penipuan dalam talian

BENTONG, 30 Januari-Polis Diraja Malaysia (PDRM) meneruskan usaha untuk memberi kesedaran mengenai penipuan dalam talian, bagi mengekang lebih ramai orang daripada menjadi mangsa dan mengalami kerugian. Justeru, Persatuan Suri dan Anggota Wanita Perkhidmatan Awam Malaysia (PUSPANITA), Resort World Genting dan PDRM Daerah Bentong bekerjasama memberi pendedahan tentang modus operandi yang digunakan sindiket penipuan dalam talian kepada semua ahli Puspanita Daerah Bentong.Ahli Parlimen Bentong, Young Syefura Othman berkata, kerugian yang dialami mangsa turut mengundang masalah kepada individu atau keluarga, khusunya dalam aspek kewangan.  Malah, ia secara tidak langsung memberi impak negatif ke atas ekonomi negara. "Jadi ini adalah program yang sangat baik yang dijalankan oleh PUSPANITA Daerah Bentong. Saya berharap program seperti ini dapat diteruskan bagi memberi peringatan dan sentiasa waspada bukan sahaja kepada wanita tetapi juga kepada semua", katanya selepas merasmikan Program taklimat Scammer Tipu Alam Maya dan Kekuatan Wanita Abad Ini serta Majlis Penyerahan Pes Asam Pedas Dan Rendang Betawi Anjuran Puspanita Bentong dan Resort World Berhad,kepada ibu tunggal dan rumah anak yatim di sini.Sementara itu, Ketua Polis Bentong, Superitenden Zaiham Mohd Kahar berkata, berdasarkan statistik tahun lalu, 251 kertas siasatan dibuka dengan jumlah kerugian bernilai RM9 juta termasuk kes penipuan yang di terima di daerah itu.Beliau berkata, PDRM bekerjasama dengan institusi perbankan dalam memastikan siasatan kes, khususnya membabitkan penggunaan ‘keldai akaun’ dapat diselesaikan lebih cepat mengikut peruntukan Kanun Keseksaan dan akta berkaitan.

(Ahli Parlimen Bentong, Young Syefura Othman/FOTO RTM)


Perolehan kumpulan pertama LCS dikurangkan kepada 5 unit

KUALA LUMPUR, 30 Januari-Perolehan kumpulan pertama projek kapal tempur pesisir (LCS) tetap akan diteruskan seperti biasa.Namun ia akan dikurangkan menjadi 5 unit berbanding 6 unit sebelum ini.Panglima Tentera Laut (PTL) Laksamana Datuk Abdul Rahman Ayob berkata, keputusan itu dibuat selepas proses permohonan semula dilakukan.

"Pada asalnya memang enam. Tetapi semasa kita mengemukakan permohonan semula dan dibincangkan semula perkara ini, LCS ini telah mempersetujui untuk dikurangkan kepada lima sahaja", ujar beliau.Abdul Rahman menambah, keputusan telah dibuat semasa kerajaan memutuskan untuk meneruskan projek pembinaan LCS."Saya difahamkan kemajuan projek adalah baik.Terdapat sokongan tambahan yang keenam akan ditandatangani tidak berapa lama lagi.Sekiranya dilaksanakankan bakal membolehkan proses seterusnya berjalan seperti yang dirancang", kata beliau ditemui selepas menyampaikan perutusan ulung PTL Ke-18 di Auditorium Wisma Pertahanan, Kuala Lumpur.

Terdahulu, Abdul Rahman menyampaikan perutusan ulung beliau sebagai Panglima Tentera Laut ke-18 selepas dilantik untuk menerajui TLDM pada 27 Januari lalu.Perutusan ulung ini dihadiri seramai 350 orang warga TLDM (Navy People) dan disiarkan secara langsung ke semua markas formasi TLDM di seluruh negara.

(Panglima Tentera Laut (PTL) Laksamana Datuk Abdul Rahman Ayob/FOTO RTM)


Jawatankuasa kaji semula Dasar Pendidikan Tinggi Nasional ditubuhkan segera - Khaled

PUTRAJAYA, 30 Januari - Satu jawatankuasa bagi menyemak dan mengkaji semula Dasar Pendidikan Tinggi Nasional akan ditubuhkan segera.Menteri Pengajian Tinggi, Datuk Seri Mohamed Khaled Nordin berkata keperluan tersebut bagi memastikan pelan serta dasar Kementerian Pengajian Tinggi berpasak pada realiti semasa dan merangkumi kepentingan masa depan yang lestari. Katanya, jawatankuasa tersebut diberikan tempoh tiga bulan untuk mengemukakan dapatan serta saranan penambahbaikan.

"Dapatan dan saranan penambahbaikan daripada jawatankuasa ini sangat kritikal atas beberapa sebab. Pertama, landskap pendidikan nasional hari ini sudah menjadi 'pelbagai rupa'. Kedudukan dan peranan semua pihak mesti dilihat dan diperkemas semula."Kedua, segala yang berlaku di sekeliling kita, sama ada wabak kesihatan atau perubahan iklim atau krisis tenaga mahupun peperangan kognitif akan secara tidak langsung mengheret kita menjadi sebahagian daripada pemainnya," katanya ketika berucap pada Majlis Amanat Tahun Baharu 2023, di sini.Tambah Khaled, sektor pendidikan tinggi kini jauh lebih kompleks, rumit dan mencabar.Justeru, negara memerlukan pelan dan strategi yang lebih sofistikated, lestari dan kontemporari bagi menterjemahkan aspirasi nasional.Beliau turut mencadangkan agar disediakan satu kertas putih bertujuan untuk menilai secara khusus dan mendalam kesan dan strategi dalam menguruskan pelbagai gangguan teknologi semasa terhadap pengajaran, pembelajaran serta tatakelola institusi pendidikan tinggi negara.


Pemilihan kepimpinan IPT akan lebih ketat, teliti

PUTRAJAYA, 30 Januari- Pemilihan kepimpinan di Institusi Pengajian Tinggi (IPT) serta agensi lain bawah Kementerian Pengajian Tinggi (KPT) akan menjadi satu proses yang ketat, teliti dan objektif bagi mencari tokoh paling layak serta berwibawa.Menurut Menteri Pengajian Tinggi, Datuk Seri Mohamed Khaled Nordin, ini kerana negara memerlukan sektor pendidikan tinggi yang berfungsi dengan efisien dan cemerlang."Ia akan menjadi satu proses pencarian yang terbuka, tidak bersifat politik, tetapi mengutamakan mereka yang memahami aspirasi nasional. Kita mahukan semua kepimpinan IPT, terutamanya naib canselor sertatimbalan mereka, menjadi pemimpin yang berkesan, pemimpin yang mengurus dan memimpin dengan harmoni.Selain, menangani segala kepelbagaian dengan baik dan membongkar segala potensi dalam institusinya," ujar beliau semasa berucap pada Majlis Perutusan Tahun Baharu 2023 Kementerian Pendidikan Tinggi di sini.

(Datuk Seri Mohamed Khaled Nordin, Menteri Pengajian Tinggi)

Jelasnya lagi, negara memerlukan pemimpin yang mempunyai visi luar biasa dengan memiliki kebingkasan dan keupayaan merubah universiti, politeknik dan kolej komuniti menjadi lebih relevan dan produktif.Tambah Datuk Seri Mohamed Khaled, Akademi Kepimpinan PendidIkan Tinggi (AKEPT) selaku akademi yang bertanggungjawab mengenal pasti dan menjadi ambang asuhanpimpinan IPT, akan diposisikan semula.


Banjir: 10 kampung dengan lebih 1,000 penduduk di daerah Telupid terjejas

TELUPID, 30 Januari- Sebanyak 10 buah kampung dengan lebih 1,000 penduduk di daerah Telupid terjejas banjir susulan hujan berterusan di daerah berkenaan sejak semalam.Turut terjejas beberapa jalan laluan utama menghubungkan Pantai Barat ke Pantai Timur Sabah melibatkan laluan Kota Kinabalu-Ranau-Telupid-Sandakan dinaiki air.Penolong Pegawai Daerah Telupid Muhammad Nasrul Omar berkata Pusat Kawalan Operasi Bencana Daerah Telupid diaktifkan berdasarkan laporan kejadian banjir yang berlaku seawal pukul 6.30 pagi di daerah berkenaan.Menurutnya, Ahli Jawatankuasa PKOB Telupid bersama-sama agensi keselamatan sedang melakukan pemantauan di sekitar kawasan terjejas banjir. Bagaimanapun, setakat ini tiada Pusat Pemindahan Sementara (PPS) dibuka di daerah tersebut.

(Lebih 1,000 penduduk di daerah Telupid terjejas banjir susulan hujan berterusan di daerah berkenaan sejak semalam)


Waspada ketagih main lato-lato tetap ada risiko bahaya

(Kebaikan dan keburukan dikongsikan Facebook Public Health Malaysia/FOTO Public Health Malaysia)

KUALA LUMPUR, 30 Januari - Setiap kali melayari media sosial pasti kita akan melihat video permainanan baharu yang semakin tular iaitu dikenali sebagai lato-lato.Permainan lato-lato kini menjadi kesukaan pelbagai golongan remaja, dewasa atau pun kanak-kanak. Sehingga disekeliling kita juga ada yang bermain lato-lato tidak kira masa atau tempat.Pasti timbul pertanyaan adakah permainan lato-lato ini mempunyai kebaikan atau keburukannya selain memerlukan pemantauan daripada ibu bapa.Tahukah anda, lato-lato ini sebenarnya sesuai untuk kanak-kanak yang berusia 8 tahun ke atas.Menurut Facebook Public Health Malaysia, permainan lato-lato dikenali sebagai Clacker yang popular pada 50 tahun yang lalu telah diharamkan Pentadbiran Makanan dan Ubat-ubatan Amerika Syarikat (FDA) kerana menyebabkan risiko kecedaraan kepada kanak-kanak.Pada ketika itu, kerisauan utama adalah bebola pecah dan menyebabkan kecedaraan kepada kanak-kanak."Selepas 50 tahun, permainan ini popular di negara jiran Indonesia dan kini berjangkit ke negara kita. Masih awal lagi, tetapi sudah ada kes-kes kecederaan melibatkan permainan ini," katanya.

Dalam pada itu, pihak tersebut akui lato-lato juga ada kebaikannya iaitu melatih koordinasi, mengurangkan ketagihan pada gajet, merangsang kemampuan dan kawalan motor, baik untuk fokus serta meningkatkan hubungan emosi dan stabil."Sebaiknya untuk mengelakkan kecederaan, pantau anak ketika bermain. Anak yang terlalu kecil yang masih belum stabil fungsi koordinasi mungkin kurang sesuai bermain," jelasnya.Manakala dari segi keburukan pula permainan tersebut boleh mendatangkan risiko kecederaan pada mata, muka dan tangan, selain berisiko terjerut leher tali lato-lato."Pencemaran bunyi mungkin membingitkan, sebab itu penting untuk hadkan tempoh bermain. Kalau siang malam main tanpa henti memang stress (tertekan) ibu ayah," tambahnya.


Remaja 17 tahun antara tiga individu didakwa lakukan pemerasan

JEMPOL, 30 Januari- Tiga lelaki termasuk seorang remaja didakwa di Mahkamah Majistret Bahau atas dakwaan melakukan pemerasan terhadap seorang peniaga.Ketiga-tiga tertuduh Mohamad Fairul Mohd Alwi, 23 tahun; Mohamad Emran Faiz Yahya, 28 tahun dan seorang remaja berusia 17 tahun bagaimanapun mengaku tidak bersalah selepas pertuduhan dibacakan di hadapan Majistret, Norshazwani Ishak.Berdasarkan pertuduhan, kesemua tertuduh bersama-sama dengan sengaja melakukan pemerasan dengan mendatangkan ketakutan kepada seorang lelaki berusia 24 tahun untuk menyerahkan wang sebanyak RM14,000.Perbuatan tersebut dilakukan di sebuah rumah di Felda Serting Hilir 5, kira-kira pukul 1.00 pagi pada 23 Januari lalu.

(Ketiga-tiga tertuduh didakwa melakukan pemerasan terhadapp seorang lelaki untuk menyerahkan wang RM14,000)

Mereka didakwa mengikut Seksyen 384 Kanun Keseksaan dan dibacakan bersama Seksyen 34 Kanun Keseksaan.Majistret membenarkan Mohamad Fairul dan Mohamad Emran diikat jamin RM11,000 setiap seorang manakala seorang lagi tertuduh diikat jamin RM4,000, masing-masing dengan seorang penjamin.Pendakwaan dikendalikan Timbalan Pendakwa Raya, Ahmad Loqman Hakim Ahmad Khairie manakala tertuduh tidak diwakili peguam.Mahkamah menetapkan 3 Mac depan bagi sebutan semula kes.


Sambutan Hari Wilayah Persekutuan terap konsep Malaysia Madani

KUALA LUMPUR, 30 Januari - Berorientasikan penerapan konsep Malaysia Madani, sambutan Hari Wilayah Persekutuan kali ini bertujuan memupuk semangat muhibah dan kesaksamaan.Bukan sahaja dalam kalangan warga Wilayah Persekutuan, malah rakyat Malaysia secara keseluruhannya.Timbalan Ketua Pengarah, Jabatan Wilayah Persekutuan, Datuk Parang Abai@Thomas berkata objektif tersebut mengambil kira peranan signifikan ketiga-tiga negeri Wilayah Persekutuan iaitu Kuala Lumpur, Putrajaya dan Labuan dalam struktur pentadbiran negara.

"Ketiga-tiga wilayah mempunyai peranan masing-masing. Kuala Lumpur merupakan ibu negara pada negara kita, Malaysia. Putrajaya sebagai pusat pentadbiran kerajaan persekutuan dan Labuan sebagai pusat kewangan pesisir laut. "Konsep Malaysia Madani merupakan salah satu faktor yang kita ambil kira dalam program sambutan Hari Wilayah pada tahun ini. Sebab itu kita menerapkan konsep kesamarataan dan penglibatan semua masyarakat tanpa mengira kaum dan agama untuk turut beserta dalam program-program yang telah kita susun dan yang akan kita laksanakan sepanjang tempoh bulan Februari ini," katanya.Bercakap ketika menjadi tetamu dalam rancangan Selamat Pagi Malaysia di Angkasapuri, Parang Abai@Thomas juga berkata sebanyak 26 program mengisi sambutan Hari Wilayah 2023 sepanjang Februari ini.Katanya, antara program utama termasuk Program Kibar Bendera dan Mucang-mucang Sewilayah."Program Kibar Bendera Wilayah Persekutuan telah pun berlangsung pada 15 Januari yang lepas sebagai 'kick off programme' untuk semua program sepanjang tempoh sambutan Hari Wilayah Persekutuan. "Keduanya adalah program gotong-royong yang kita panggil sebagai program Mucang-mucang Sewilayah yang diadakan secara serentak di ketiga-tiga wilayah dan kita akan libatkan seluruh warga Wilayah Persekutuan. Kita ada juga program penjualan 'MyGrocer' penjualan barang-barang keperluan kepada masyarakat khususnya golongan B40," katanya.


Banjir Johor: Hanya lima daerah masih terjejas

JOHOR BAHRU, 30 Januari - Penduduk terjejas banjir yang berlindung di Pusat Pemindahan Sementara (PPS) semakin berkurangan walaupun keadaan cuaca masih tidak menentu.Sehingga pukul 12 tengahari ini, seramai 2,863 penduduk daripada 758 keluarga masih berlindung di 29 (PPS).

Menerusi kenyataan yang dikeluarkan Jawatankuasa Pengurusan Bencana Negeri, hanya lima daerah masih terjejas iaitu Segamat, Mersing, Kota Tinggi, Kluang dan Batu Pahat.Daerah Tangkak pulih sepenuhnya selepas PPS terakhir beroperasi di Balai Raya Kampung Durian Chondong ditutup tengah hari tadi.


Konsep Malaysia Madani bukan menyangkal gagasan terdahulu

KUALA LUMPUR, 30 Januari- Konsep Malaysia Madani yang diperkenal Perdana Menteri, Datuk Seri Anwar Ibrahim bukan menyangkal keberkesanan gagasan kepimpinan terdahulu.Sebaliknya, ia sebagai langkah memperkukuh pembangunan negara.Jelas Pengarah Pusat Dialog Peradaban, Universiti Malaya, Prof. Datuk Dr. Azizan Baharuddin, setiap slogan yang dibawa mesti kekal berlandaskan Rukun Negara dan perlu dizahirkan mengikut undang-undang."Ia bukan untuk menidakkan gagasan atau wawasan sebelum ini, ia bagi memperkukuh pemikiran.Semua wawasan dan gagasan sedia ada sebelum ini sangat diraikan," katanya ketika menjadi tetamu rancangan Selamat Pagi Malaysia di TV1.

(Prof. Datuk Dr. Azizan Baharuddin, Pengarah Pusat Dialog Peradaban, Universiti Malaya)

Tambahnya, ke arah merealisasi Konsep Malaysia Madani ia perlu dimulai di peringkat individu dengan memahami peranan masing-masing.Usaha menjayakannya perlu berpandukan enam rukun Madani iaitu kemampanan, kesejahteraan, daya cipta, hormat, keyakinan dan ihsan.


Banjir: Penilaian kerosakan rumah dilakukan secara teliti- Ahmad Zahid

(Datuk Seri Dr Ahmad Zahid meninjau kawasan terhakis di Pangkalan Sg Atoi, Kg Kelumpang, Pitas/ Foto Pejabat TPM)

PITAS, 30 Januari- Penilaian kerosakan rumah bagi tujuan bantuan kepada penduduk terjejas banjir akan dilakukan secara terperinci. Timbalan Perdana Menteri, Datuk Seri Dr Ahmad Zahid Hamidi berkata keperluan itu bagi memastikan keutamaan diberikan kepada rumah yang terjejas teruk. Beliau yang juga Menteri Kemajuan Desa dan Wilayah berkata kementerian akan bekerjasama dengan pejabat daerah dalam melaksanakan penelitian rumah yang rosak akibat banjir. "Selepas penelitian kerosakan secara terperinci dilakukan, kementerian akan mengeluarkan peruntukan untuk membaiki rumah berkenaan. Namun peruntukan kita terhad, dan kita perlu cermat dengan memberikan keutamaan kepada rumah yang terjejas teruk," katanya. Beliau berkata demikian selepas menyampaikan sumbangan penduduk terjejas banjir kepada 968 keluarga di pusat pemindahan sementara (PPS) Sekolah Kebangsaan Pitas, Sabah. Mengulas lanjut, Ahmad Zahid berkata kementerian juga sedang menilai kerosakan jalan-jalan yang terjejas akibat banjir di seluruh negara.

(Ahmad Zahid menyampaikan bantuan kepada mangsa-mangsa banjir daerah Pitas di Sekolah Kebangsaan Pitas hari ini/ BERNAMA)


Tanah runtuh: Jalan Ranau ke Sandakan ditutup sepenuhnya untuk semua jenis kenderaan

RANAU, 30 Januari - Jalan Ranau ke Sandakan tidak dapat dilalui oleh semua jenis kenderaan pagi tadi akibat tanah runtuh dan pokok tumbang.Jabatan Kerja Raya (JKR) Sabah memaklumkan tiada jalan alternatif boleh dilalui pengguna jalan raya dan kerja-kerja pembersihan sedang dilakukan.

"Kejadian berlaku di kawasan KM167.9, Hutan Simpan Taviu, Ranau. Kejadian dipercayai akibat hujan lebat berterusan sepanjang malam tadi."Pemeriksaan dan pemasangan Traffic Management Plan telah dilakukan di lokasi terlibat," kata JKR Sabah menerusi kenyataan.Sehubungan itu, JKR Sabah menasihatkan pengguna jalan raya supaya lebih berhati-hati di kawasan tersebut.Jalan Ranau ke Sandakan merupakan antara jalan utama yang menghubungkan pantai barat dan pantai timur Sabah melalui kaki Gunung Kinabalu.


DBKL arah henti kerja projek Menara SOHO, punca gangguan LRT Ampang

KUALA LUMPUR, 30 Januari - Dewan Bandaraya Kuala Lumpur (DBKL) mengeluarkan arahan menghentikan serta merta projek pembinaan bangunan di Jalan Raja Laut yang didakwa menjadi punca gangguan Perkhidmatan Transit Aliran Ringan (LRT) Laluan Ampang 27 Januari lalu.Datuk Bandar Kuala Lumpur, Datuk Seri Mahadi Che Ngah berkata arahan dikeluarkan kepada Tetuan Persekutuan Seruan Islam (Jam'iyah) Selangor dan Wilayah Persekutuan membabitkan projek membina satu blok 44 tingkat Menara SOHO (326 unit) di Lot PT 163.Keputusan itu dibuat hasil mesyuarat yang diadakan pihaknya bersama wakil Agensi Pengangkutan Awam Darat (APAD), Prasarana Malaysia Berhad (PRASARANA) dan beberapa jabatan dalaman DBKL Sabtu lalu.

"Arahan itu dibuat sebagai langkah keselamatan bagi memastikan pihak APAD dan agensi berkaitan dapat menjalankan siasatan, penelitian, seterusnya mengenal pasti punca gangguan yang berlaku baru-baru ini."Untuk rekod, projek berkenaan kini hanya di peringkat awal iaitu membabitkan kerja tanah di luar daripada kawasan zon 1 dan zon 2 (protection zone)," katanya menerusi kenyataan.Rapid Rail Sdn Bhd (Rapid Rail) sebelum ini memaklumkan, perkhidmatan LRT laluan Ampang-Sri Petaling mengalami kelewatan disebabkan penjajaran landasan bengkok berhampiran stesen LRT Bandar Raya.Syarikat itu berkata, hasil pemerhatian awal mendapati kelewatan LRT itu berpunca daripada kerosakan struktur jejambat akibat daripada kerja pembinaan bersebelahan kawasan itu.


KUALA LUMPUR, 30 Januari- Kadar jangka pendek dijangka kekal stabil hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Mudah tunai diunjur berjumlah RM43.89 bilion dalam sistem konvensional dan RM34.26 bilion dalam dana Islam.Hari ini bank pusat akan menawarkan tiga tender pasaran wang konvensional bernilai RM1 bilion bagi wang lapan hari dan RM500 juta setiap satu bagi 14 hari dan 29 hari.Ia akan menawarkan tiga tender Qard bernilai RM800 juta bagi lapan hari, RM1.6 bilion bagi 14 hari dan RM300 juta bagi 21 hari.

BNM juga akan menawarkan dua tender repo berbalik bernilai RM100 juta bagi 29 hari dan RM1.5 bilion bagi 59 hari, program Murabahah Komoditi bernilai RM200 juta bagi 31 hari dan Bil Antara Bank Bank Negara (BNIB) bernilai RM500 juta bagi 90 hari. Pada 4 petang, BNM akan menawarkanRM42.5 billon bagi tender semalaman konvensional dan RM30.4 bilion bagi tender semalalam Murabahah.- BERNAMA


JKDM kutip RM53.541 bilion SST tahun lalu, jumlah tertinggi dalam sejarah

PUTRAJAYA, 30 Januari- Jabatan Kastam Diraja Malaysia JKDM berjaya mengutip RM53.541 bilion Cukai Jualan dan Perkhidmatan (SST) sepanjang tahun lalu.Timbalan Ketua Pengarah Kastam (Penguatkuasaan/Pematuhan), Datuk Sazali Mohamad memaklumkan, jumlah berkenaan meningkat sebanyak 25.97 peratus atau RM11.039 bilion berbanding tahun 2021.

"Jumlah yang dikutip ini merupakan yang tertinggi dalam sejarah cukai tidak langsung negara.Ia disumbangkan oleh peningkatan kutipan daripada komponen cukai seperti cukai jualan, cukai perkhidmatan, duti eksais, duti import dan levi," katanya dalam sidang media khas, di sini.

(Datuk Sazali Mohamad bercakap kepada pemberita pada sidang media JKDM di sini)

Tambah Datuk Sazali, terdapat kurang 10 peratus daripada jumlah syarikat yang tidak membayar cukai tahun lalu.

Untuk tahun ini pula, JKDM menyasarkan RM52 bilion bagi kutipan cukai SST.


Raja Muda Perlis seru pelajar Uzbekistan kembali lanjut pelajaran di Perlis

ARAU, 30 Januari- Raja Muda Perlis,Tuanku Syed Faizuddin Putra Jamalullail menyeru pelajar-pelajar dari Uzbekistan untuk kembali melanjutkan pelajaran di negeri Perlis.Mereka yang layak termasuk dari Wilayah Samarkand boleh memohon untuk mendaftarkan sama ada di Universiti Malaysia Perlis (UniMAP) atau Kolej Universiti Islam Perlis (KUIPs)."Institusi terlibat telah berjaya melahirkan puluhan graduan dari Uzbekistan pada setiap tahun sebelum pandemik COVID-19 melanda," titah Baginda ketika menerima mengadap delegasi Pejabat Pentadbiran Wilayah Samarkand dari Uzbekistan di Galeri DiRaja Arau, di sini.

(Tuanku Syed Faizuddin menerima mengadap delegasi Pejabat Pentadbiran Wilayah Samarkand dari Uzbekistan di Galeri DiRaja Arau, di sini.

Delegasi seramai tujuh orang tersebut diketuai Timbalan Gabenor Wilayah Samarkand, Kobilov Rustam Rajabboyevich.Turut serta dalam rombongan berkenaan ialah Ketua Mufti dan Imam, Eshonkulov Zayniddin dan Ketua Jabatan Pelancongan dan Warisan Kebudayaan, Akhmedov Makhmud Mukhamadovich.Timbalan Gabenor Wilayah Samarkand, Kobilov Rustam Rajabboyevich yang berpeluang melawat Projek Transformasi DiRaja Kampung Nelayan Warna Warni Seberang Ramai Kuala Perlis, memuji inisiatif mampan yang telah dilaksana oleh Tuanku Syed Faizuddin melalui Majlis Agama Islam Dan Adat Istiadat Melayu Perlis (MAIPs) yang mengubah lanskap dan gaya hidup masyarakat setempat.


Isu dua hala Malaysia-Singapura dapat terus dibincang dalam konteks konstruktif- Menteri Luar

(Menteri Luar, Datuk Seri Dr. Zambry Abdul Kadir/ BERNAMA)

SINGAPURA, 30 Januari- Menteri Luar, Datuk Seri Dr. Zambry Abdul Kadir yakin isu dua hala melibatkan Malaysia dan Singapura dapat terus dibincang dalam konteks yang konstruktif dan secara produktif.  Ianya sangat penting untuk kedua-dua negara mengadakan sesi perbincangan atau rundingan yang boleh memberikan keputusan baik.  Semalam, beliau melakukan pertemuan bersama rakan sejawatnya di Singapura Dr.Vivian Balakrishnan.  Pertemuan itu bagi membincangkan perkara berkaitan dengan hubungan dua hala dan juga persiapan awal untuk kedua-dua pemimpin mengadakan pertemuan pada hari ini.  Antara perkara yang dibincang termasuk “Maritime Boundary Delimitation’, ‘Flight Information Region’ dan melibatkan beberapa perkara lain daripada segi perjanjian bersama yang dibuat selama ini. “Kami turut berbincang beberapa hal yang berkaitan dengan isu-isu yang melibatkan kedua-dua negara yang memerlukan persefahaman bersama untuk kita selesaikan.“Daripada segi isunya tidaklah begitu banyak yang memerlukan langkah-langkah segera untuk kita selesaikan, namun ia melibatkan beberapa perkara penting untuk dilihat secara bersama dan membuat keputusan bersama,” katanya. Malaysia dan Singapura mempunyai persamaan dan harapan sama untuk melihat rantau ini berada dalam keadaan yang baik.  Zamry optimis, rundingan begini perlu diteruskan atas semangat hubungan kejiranan yang baik dengan niat yang baik dan matlamat untuk kita selesaikan pelbagai isu.  "Ia supaya setiap perkara yang dibincangkan itu tidak akan menyebelahi satu pihak sahaja tetapi ia hendaklah dapat mencapai satu keputusan secara menang-menang dan yang akan boleh membawa hasil daripada keputusan yang dibuat itu untuk kita melangkah ke hadapan secara lebih baik di masa akan datang,” jelasnya.Pada 2022, Singapura merupakan rakan dagangan kedua terbesar Malaysia dan terbesar dalam kalangan negara-negara anggota ASEAN dengan jumlah perdagangan berjumlah RM367.53 bilion.Ia menyaksikan peningkatan 29.4 peratus berbanding jumlah dagangan pada 2021.


Lelaki dipercayai kurang siuman maut dipukul selepas mengamuk di masjid

KOTA BHARU, 30 Januari- Seorang lelaki dipercayai mengalami masalah mental ditemui meninggal dunia selepas didakwa dipukul oleh sekumpulan lelaki di Masjid Tok Guru Pulau Melaka, di sini, kira-kira pukul 7.00 malam semalam.Saksi yang hanya dikenali sebagai Azam memaklumkan, mangsa berusia 20-an itu dikatakan menunaikan solat Asar secara bersendirian dalam keadaan menangis sebelum mengamuk."Dia kemudian keluar dan menendang seorang wanita berusia lewat 50-an yang juga tukang masak sebuah sekolah tahfiz berdekatan yang melalui perkarangan masjid terbabit.Melihat kejadian berkenaan, sekumpulan lelaki membantu wanita itu sehingga berlaku pergelutan menyebabkan mangsa dipukul sebelum dia didapati tidak sedarkan diri," katanya.

(Polis mengangkat mayat mangsa yang ditemui meninggal dunia di Masjid Tok Guru Pulau Melaka, di sini)

Tambah Azam, mangsa sebelum itu mengamuk di sekitar surau Pasar Kota Jembal pada waktu Zuhur dan kemudian bergerak ke masjid berdekatan.Bagaimanapun tiada laporan polis dibuat memandangkan orang ramai tidak menyangka mangsa akan mencederakan individu lain."Mangsa baru pertama kali dilihat berada di kawasan tersebut dan tidak dikenali oleh jemaah atau penduduk setempat.Dia juga berpakaian seperti orang biasa, namun perlakuannya yang menjerit dan menengking orang ramai menunjukkan bahawa mangsa mungkin mempunyai masalah mental," ujarnya lagi.Setakat ini polis masih belum mengesahkan berkaitan kejadian berkenaan.


Terengganu sasar tingkat hasil padi menerusi tanaman dua kali setahun

KUALA NERUS, 30 Januari - Terengganu akan memperluas dan meningkatkan hasil pengeluaran padi dengan tanaman dua kali setahun bagi daerah Kuala Nerus bermula tahun ini.

Ke arah mencapai hasrat itu, sistem pengairan juga akan ditingkatkan dengan kerjasama Jabatan Pengairan dan Saliran (JPS).

Pengarah Pertanian negeri, Datuk Zulkepli Amin Yusof berkata perbincangan dengan agensi terlibat akan dilaksanakan secara berperingkat.

Sekurang-kurangnya 10 hektar akan dibangunkan dengan penanaman dua kali setahun melibatkan 10 peserta Kuala Nerus. Usaha ini bagi meningkatkan pengeluaran hasil padi setiap hektar sawah supaya kadar kecukupan sara diri penduduk dapat ditingkatkan. "Untuk meningkatkan beras negeri, kita telah rancang untuk buat padi sekali setahun ini, kita buat dua kali setahun, iaitu di projek padi di Minda di Dungun, Paya Paman di Kemaman dan beberapa kawasan luas jelapang di daerah Setiu dan Besut," kata Zulkepli Amin di sini.

(Zulkepli Amin bercakap kepada pemberita RTMselepas Program Hala Tuju Sektor Pertaniannegeri Terengganu, di sini, semalam)


Konsert Rentak Selangor & Manifestasi Keroncong 2022, hidupkan muzik keroncong

KUALA LUMPUR, 30 Januari - Kerajaan negeri Selangor mengambil inisiatif menganjurkan 'Konsert Rentak Selangor & Manifestasi Keroncong 2022', dalam usaha menghidupkan kembali muzik keroncong dalam kalangan masyarakat.

Menariknya, keseluruhan konsert tersebut dipersembahkan sendiri oleh penduduk di sembilan daerah sekitar Selangor sekali gus dapat menyerlahkan bakat masing-masing.

Menurut Exco Pembangunan Luar Bandar dan Kebudayaan Negeri Selangor, Tuan Borhan Aman Shah, Manifestasi Keroncong yang julung kalinya diadakan tahun ini mampu mempopularkan semula muzik keroncong yang semakin dilupai.

Ia juga dilihat sebagai salah satu platform dalam mempromosikan selangor serta menarik minat masyarakat terhadap seni warisan negeri tersebut.

Beliau turut berharap agar acara seperti ini dapat diteruskan bagi menarik minat khususnya generasi muda dalam mendalami seni dan warisan.

"Kita rangkumkan budaya semua kaum itu, dalam satu persembahan dan kita lihat persembahan-persembahan ini banyak di sertai oleh generasi muda supaya mereka dapat mencintainya, kalau kita lihat tadi (konsert) keroncong dijayakan oleh adik-adik, dikuasai oleh dewasa," kata Tuan Borhan di sini.

(Tuan Borhan bercakap kepada pemberita selepas merasmikan Konsert Rentak Selangor dan Manifestasi Keroncong 2022 di Ibu Negara)

Pelbagai persembahan menarik disajikan antaranya persembahan Ukulele , Keroncong, Cempuling, Tarian Merak, Tarian Singa, Tarian Bahbola serta Gamelan.


PDRM siap siaga gerakkan anggota tambahan hadapi banjir - Acryl Sani

BATU PAHAT, 30 Januari - Polis Diraja Malaysia (PDRM) sentiasa bersiap siaga bagi mengerakkan dan menambah pegawai termasuk anggota polis dari Bukit Aman bagi berhadapan bencana banjir terutamanya, di Johor dan Sabah.

Ketua Polis Negara Tan Sri Acryl Sani Abdullah Sani berkata bagaimanapun buat masa ini, belum ada keperluan untuk mengerakkan anggota tambahan kerana keupayaan pegawai dan anggota polis di peringkat daerah yang terjejas, masih mencukupi.

Beliau berkata pihaknya akan terlebih dahulu mengatur gerak anggota di peringkat Ibu Pejabat Polis Kontinjen (IPK) negeri sebelum bantuan dari Bukit Aman digerakkan.

“Setakat ini kita lihat daripada keseluruhan laporan bencana, hanya Johor dan Sabah sahaja terlibat banjir, jumlah mangsa banjir yang dipindahkan sudah semakin berkurangan,” katanya kepada pemberita selepas mendengar taklimat banjir di Balai Polis Sri Medan, di sini, semalam.

Mengulas lanjut, Acryl Sani berkata setakat ini PDRM telah menerima beberapa bot baharu, khusus bagi kegunaan dalam bencana banjir kali ini, terutamanya dalam membantu agensi lain memindahkan mangsa-mangsa yang terjejas.

Selain itu, katanya bot berkenaan juga digunakan khusus untuk tujuan rondaan keselamatan di kawasan penempatan yang telah ditenggelami banjir.

“Jika ada keperluan tambahan penggunaan bot di kawasan terjejas banjir, kita akan membuat permohonan dengan kerajaan, namun setakat ini apa yang kita nampak keperluan berkenaan masih mencukupi.

“Seperti yang kita perhatikan, keadaan di beberapa tempat sudah bertambah baik dan berharap tiada lagi hujan yang berterusan sehingga menyebabkan kejadian banjir,” katanya. - BERNAMA


Basmi masalah sosial, ibu bapa serta guru bersama mainkan peranan

KUANTAN, 30 Januari - Ibu bapa serta guru perlu memainkan peranan masing-masing dalam usaha membasmi masalah sosial yang semakin membimbangkan, selain memantau aktiviti dan mengenal pasti rakan terdekat anak masing-masing.

Raja Permaisuri Agong, Tunku Hajah Azizah Aminah Maimunah Iskandariah bertitah isu disiplin dan penggunaan media sosial dalam kalangan kanak-kanak dan remaja juga harus diberi perhatian

Baginda bertitah, perhatian dan kasih sayang perlu diberikan, agar mereka tidak rasa tersisih dan membawa haluan sendiri.

Malah bimbingan dan didikan agama perlu dititipkan kerana ia mampu membentuk sahsiah yang baik.

"Isu disiplin dan penggunaan internet seperti laman sosial facebookm twitter, instagram perlulah diberi perhatian dan dipantau oleh pihak ibu bapa dan cikgu-cikgu, perlu mengenal pasti rakan terdekat anak-anak agar pergerakan mereka dapat dikawal, " titah baginda semasa berucap pada Majlis Aspresiasi Pendidikan Sekolah Kebangsaan Tunku Azizah Ke-18 Tahun 2022 di Indera Mahkota di sini semalam.

(Raja Permaisuri Agong, Tunku Hajah Azizah Aminah Maimunah Iskandariahbertitah pada Majlis Aspresiasi Pendidikan Sekolah Kebangsaan Tunku Azizah Ke-18 Tahun 2022di Indera Mahkota)

Baginda juga berharap Persatuan Ibu Bapa dan Guru (PIBG) dan pihak kepimpinan sekolah terus berganding bahu bagi meningkatkan prestasi dan keberhasilan murid.

Turut hadir Menteri Besar Pahang Datuk Seri Wan Rosdy Wan Ismail, Menteri Pendidikan Fadhlina Sidek, Pengarah Pendidikan Negeri Mohammad Rosli Abdul Rahman dan Guru Besar Sekolah Kebangsaan Tunku Azizah Sharipah Hadibah Habib Noh.

Pada majlis itu, Seri Paduka turut mencemar duli mengurniakan 111 anugerah kecemerlangan dan 10 anugerah Tokoh Murid selain berkenan meluangkan masa melawat pameran dan menyaksikan persembahan tarian serta bicara berirama.

Tunku Azizah juga menitahkan agar sekolah di Pahang dinaik taraf demi kebaikan dan keselesaan pelajar.

"Kita semua tahu tanpa pendidikan, rakyat dan negara tidak boleh maju serta melalui pendidikan sahaja kita boleh hapuskan kemiskinan, jadi saya minta dan harap menteri dapat tunaikan permohonon negeri Pahang ini," titah baginda.

Raja Permaisuri Agong juga berharap Persatuan Ibu Bapa dan Guru (PIBG) dan pihak kepimpinan sekolah terus berganding bahu bagi meningkatkan prestasi dan keberhasilan murid.

Baginda turut menzahirkan rasa sukacita dengan prestasi kecemerlangan akademik dan kokurikulum Sekolah Kebangsaan Tunku Azizah meskipun berhadapan suasana pandemik COVID-19 sebelum ini.


Sea Limited komited kembangkan pelaburan di Malaysia

SINGAPURA, 29 Januari- Syarikat Induk Shopee, Sea Limited memberi komitmen untuk mengembangkan pelaburannya di Malaysia dengan mewujudkan lebih 2,000 pekerjaan langsung.

Keputusan tersebut telah dimaklumkan kepada Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz, semasa sesi lawatan ke ibu pejabat Shopee.

(Tengku Datuk Seri Zafrul semasa sesi lawatan ke ibu pejabat Shopee)

Melalui kenyataan MITI memaklumkan, Sea Limited telah memperincikan pelan projek pembesarannya di Malaysia.Ini melibatkan penyelarasan dan penetapan 'cloud services', 'data hosting' dan 'processing' serta gudang logistik untuk perkhidmatan e-dagang.Projek 'cloud services' SEA Limited akan dibangunkan di fasiliti tiga tingkat dilengkapi dengan teknologi hijau di Kulai, Johor dan dijangka siap menjelang suku pertama 2024.Selain itu, platform e-dagang Shopee juga akan mengembangkan operasinya di Malaysia melalui gudang mega baharu yang sedang dibina di Bukit Raja, Klang.Keputusan Sea Limited untuk mengembangkan strategi pelaburannya di Malaysia jelas mencerminkan keyakinan syarikat terhadap prospek dan kestabilan operasi, polisi serta dasar kerajaan dalam landskap perniagaan di Malaysia.


Warga emas kayuh basikal, jelajah ke seluruh Semenanjung

SUNGAI PETANI, 29 Januari- Usia bukan penghalang buat seorang warga emas dari Baling, Kedah untuk menjelajah ke seluruh Semenanjung melibatkan jarak lebih 2,500 kilometer dengan hanya mengayuh basikal.  Kayuhan bertujuan menyedarkan orang ramai tentang kewujudan titik Semenanjung, titik Asia dan titik Dunia yang ada di sekitar Semenanjung Malaysia.  Menurut Che Saad Nordin, 73, beliau yang diiringi seorang lagi rakan iaitu Jamlus Affandi melakukan kayuhan bermula dari Sungai Petani menuju ke 35 lokasi di seluruh Semenanjung dalam tempoh lima minggu. Beliau yang juga bekas jurukamera RTM Kedah berkata masih ramai tidak sedar tentang kewujudan titik tersebut kerana ia tidak diwar-warkan secara meluas.  Antaranya Batu Sempadan British Siam yang terletak di Kampung Pantai Perai.

Che Saad ditemui semasa flag off program kayuhan tersebut yang disempurnakan oleh Ketua UMNO Bahagian Sungai Petani, Datuk Shahanim Mohamad Yusoff di Kampung Pantai Perai, di sini. Shahanim dalam pada itu berkata usaha yang dilakukan Che Saad wajar dicontohi semua pihak dalam usaha mengangkat kembali nilai atau tempat bersejarah yang ada dalam negara.


300 sukarelawan Southern Volunteers Segamat bantu penduduk terjejas banjir

SEGAMAT, 29 Januari- Seramai 300 sukarelawan Southern Volunteers (SV) Segamat bersedia untuk digerakkan pada bila-bila masa bagi membantu penduduk terjejas banjir di daerah itu. Yang Dipertua Majlis Perbandaran Segamat (MPS), Ungku Mohd Tahir Ungku Mohd Zakaria berkata memasuki fasa pasca banjir, ramai penduduk setempat yang memerlukan bantuan membersihkan rumah dan memindahkan barang. Aktiviti pasca banjir tertumpu di kawasan mukim pogoh dan buloh kasap selain kawasan yang air banjir telah surut sepenuhnya."Kita telah membuat semakan semula dengan pihak pejabat daerah melalui penghulu mukim untuk kita tawarkan kerja-kerja sukarelawan membasuh rumah sebab kita MPS mempunyai kekuatan dari segi logistik sama ada lori pembersihan untuk kita bantu bersihkan rumah penduduk yang terjejas banjir," katanya.

Beliau yang juga Pengerusi Sounthern Volunterers Segamat berkata demikian selepas menyampaikan bantuan kepada penduduk terjejas banjir di kawasan Pogoh, di sini.

(Ungku Mohd Tahir Ungku Mohd Zakaria)

Selain membersihkan rumah, sukarelawan SV Segamat turut berperanan menyalurkan bantuan yang diterima pihak MPS secara terus kepada penduduk terjejas yang terlibat.Sementara itu, penduduk, Mad Norhasni Misnan mengucapkan terima kasih atas bantuan pihak SV Segamat yang memindahkan barang miliknya semula ke rumah selepas air surut. Beliau sebelum ini mengambil inisiatif sendiri memindahkan barangan miliknya ke kawasan lebih tinggi dua hari sebelum banjir bagi mengelakkan ia ditenggelami air. "Alhamdulillah tahun ini kita bersyukurlah air naik tapi tidak teruk, barang pun dapat diselamatkan semua."Saya pindahkan barang awal sebab pernah mengalami banjir sebelum ini," katanya.


Usar bimbang ke Port Dickson, ASF tidak jangkiti manusia

PUTRAJAYA, 29 Januari- Jabatan Perkhidmatan Veterinar (JPV) menjelaskan bahawa penyakit African Swine Fever (ASF) atau Demam Babi Afrika yang tular di media sosial baru-baru ini bukan penyakit zoonotik dan tidak menjangkiti manusia.JPV dalam kenyataan memaklumkan, sehingga kini, jangkitan penyakit ASF di Negeri Sembilan adalah terkawal dan tiada lagi laporan kematian pada babi hutan mahupun ternakan babi komersil susulan kejadian kes ASF di sini pada 3 Januari lalu.“Sehubungan itu, orang awam tidak perlu bimbang untuk berkunjung ke Port Dickson,” katanya dalam kenyataan hari ini.JPV mengesahkan kejadian penyakit ASF melibatkan seekor babi hutan yang ditemui mati di Ladang Sengkang, Pasir Panjang, Port Dickson pada 3 Januari lalu."Pengesahan dibuat menerusi ujian Real-Time Polymerase Chain Reaction (RT-PCR) ke atas sampel tulang yang diambil dari bangkai babi terbabit," katanya.JPV turut memohon jasa baik semua pihak agar tidak menularkan berita yang tidak tepat dan segera merujuk kepada jabatan tersebut bagi mendapatkan maklumat lanjut.“Orang awam boleh merujuk kepada poster atau video yang telah dihebahkan bagi meningkatkan lagi kesedaran berkaitan penyakit ini," katanya.Penternak dan orang awam juga diminta segera melaporkan sebarang kematian pada babi hutan, babi kampung atau babi komersial kepada Pejabat Perkhidmatan Veterinar Daerah (PPVD) atau Pejabat Perkhidmatan Veterinar Negeri yang berdekatan untuk tindakan lanjut."Laporan boleh dibuat menerusi hotline Bilik Pengurusan Krisis Penyakit, Ibu Pejabat Perkhidmatan Veterinar Putrajaya di talian 03-8870 2041 atau Jabatan Perkhidmatan Veterinar Negeri Sembilan di talian 06-762 8857," katanya


Perkemas kerangka perdagangan, negara membangun perkukuh kerjasama

KUALA LUMPUR, 29 Januari- Negara membangun disaran memperkukuh kerjasama dalam memperkemas kerangka perdagangan.

Keperluan itu, bagi memastikan semua pemain dalam rantaian bekalan mendapat akses ke pasaran global.

Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz menerusi catatan pasca Forum Ekonomi Dunia (WEF), memfokuskan kepada usaha membantu perusahaan kecil sederhana (PKS).

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz)

Strategi juga perlu dirangka untuk berdepan risiko masa hadapan, merangkumi kos sara hidup, keterjaminan makanan dan tenaga, cabaran inflasi, selain risiko perubahan iklim. Justeru beliau yakin ASEAN berupaya memainkan peranan dalam rantaian bekalan produk kritikal seperti makanan, peralatan perubatan dan tenaga dalam mengurangkan kebergantungan kepada import. Ekonomi global juga dijangka menerima impak positif susulan pembukaan semula China, namun kebergantungan kepada China perlu dikurangkan berikutan jangkaan permintaan yang mendadak melibatkan sektor tertentu. Agenda Alam Sekitar, Sosial dan Tadbir Urus (ESG) juga dijangka kekal menjadi keutamaan, dengan MITI meneruskan usaha menyokong peralihan ESG bagi syarikat pelbagai saiz pengoperasian.


KPWKM sasar 10,000 wanita sertai  Program Keusahawanan Wanita Bangkit@KPWKM

SANTUBONG, 29 Januari- Kementerian Pembangunan Wanita, Keluarga dan Masyarakat menyasarkan 10,000 wanita seluruh negara menyertai Program Keusahawanan Wanita Bangkit@KPWKM tahun ini. Menterinya, Dato' Sri Nancy Shukri yakin jumlah itu dapat dicapai dengan sambutan positif program tersebut termasuk di Sarawak yang menyaksikan sebanyak 600 penyertaan. Dato' Sri Nancy berkata Program Keusahawanan Wanita Bangkit@KPWKM yang julung kalinya dianjurkan di Sarawak selama tiga hari bagi kawasan Sibu, Miri dan Kuching mendapat sambutan menggalakkan dan program serupa akan diadakan di Lundu pada Februari. Beliau juga menjangkakan seramai 2,000 wanita akan menyertai program tersebut menjelang Mac depan.  "Kita boleh melakukan lebih banyak selepas itu, kita cuba mengikut kemampuan kerana saya katakan peruntukkan bukan daripada kerajaan tetapi GLC membantu, 10,000 untuk tahun ini. Ini sangat mudah untuk dicapai", katanya.

(Menteri Pembangunan Wanita, Keluarga dan Masyarakat, Dato' Sri Nancy Shukri)

Dato' Sri Nancy juga berharap program tersebut mampu memperkasakan golongan wanita dengan melatih selain memberi sokongan kepada wanita untuk memulakan perniagaan sehingga mampu berdikari dari segi ekonomi, terutamanya wanita yang hilang pendapatan, pencari nafkah utama atau ibu tunggal.  Beliau berkata demikian kepada pemberita selepas Program Keusahawanan Wanita Bangkit@KPWKM di Santubong.  Terdahulu berucap pada program itu, Dato' Sri Nancy Shukri yang juga Ahli Parlimen Santubong teruja melihat penyertaan seramai hampir 200 orang dari kawasan Pantai Damai.  Ini jelasnya menunjukkan komitmen golongan itu dalam memperlengkapkan diri dengan ilmu pengetahuan berkenaan perniagaan dan kemahiran yang diceburi.  Insentif berjumlah RM500.00 diberikan secara 'one-off' pada program itu untuk membantu golongan wanita menjana pendapatan melalui bidang keusahawanan.  Ini terutamanya bagi memulakan perniagaan dengan modal kecil dalam bidang e-dagang dan perniagaan secara kecil-kecilan.


Nurul Izzah dilantik Penasihat Ekonomi, Kewangan atas kelayakannya  - PM

IPOH, 29 Januari- Pelantikan bekas Ahli Parlimen Permatang Pauh, Nurul Izzah Anwar sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim dibuat berdasarkan kelayakan akademiknya.Anwar memaklumkan, anaknya itu tidak menerima sebarang elaun atas pelantikan tersebut."Soal Nurul Izzah di pejabat, memang saya pelawa dia untuk membantu saya sebagai penasihat di pejabat Jabatan Perdana Menteri dan Kementerian Kewangan."Tetapi, saya tidak membayar apa-apa elaun kepada dia," katanya selepas selepas merasmikan Pusat Khidmat Parlimen Tambun di sini.Terdahulu, Nurul Izzah mengesahkan pelantikannya sebagai Penasihat Kanan Ekonomi dan Kewangan kepada Perdana Menteri dan memulakan khidmatnya berkuat kuasa 3 Januari lalu.  Nurul Izzah memberitahu, matlamat utama beliau adalah untuk memberikan manfaat kepada negara dengan memberi tambah nilai terhadap usaha memulihkan ekonomi terutama ekonomi rakyat.


Penduduk terjejas banjir di Pahang kekal 214 orang

ROMPIN, 29 Januari- Situasi banjir di daerah Rompin, masih tidak menunjukkan perubahan.  Jumlah penduduk terjejas kekal sebanyak 214 orang daripada 69 buah keluarga, setakat jam 7.00 malam. Menerusi InfoBencana Jabatan Kebajikan Masyarakat, penduduk terjejas banjir ditempatkan di tiga buah Pusat Pemindahan Sementara (PPS) yang dibuka di daerah itu.  PPS Kampung Setajam menempatkan 171 orang penduduk, Sekolah Kebangsaan Denai (27 orang) dan Balairaya Kampung Jawa (16 orang).  Sementara itu, laman web rasmi Public Infobanjir, Kementerian Sumber Asli, Alam Sekitar dan Perubahan Iklim menunjukkan, paras Sungai Keratong di Jambatan Bahau Keratong, Rompin, merekodkan bacaan 23.56 meter iaitu melepasi paras bahaya ditetapkan pada 23 meter.


100 pasangan pengantin dirai pada program Walimatul Urus Perdana di Dataran Merdeka

(Pasangan pengantin yang diraikan pada program Walimatul Urus Perdana di Dataran Merdeka)

KUALA LUMPUR, 29 Januari- Seramai 100 pasangan pengantin terdiri daripada golongan asnaf fakir, miskin dan mualaf diraikan secara besar-besaran pada program Walimatul Urus Perdana di Dataran Merdeka, hari ini.Majlis Agama Islam Wilayah Persekutuan (MAIWP) yang bertindak sebagai penganjur program dilihat sebagai pemudah cara, sekali gus menjadikan perkahwinan sebagai sunnah yang mudah.Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata kesemua pengantin merupakan penerima skim bantuan perkahwinan yang ditawarkan MAIWP sejak 2016."Skim Bantuan Perkahwinan merupakan salah satu Skim Bantuan Zakat daripada 30 skim bantuan yang ditawarkan oleh MAIWP. "Bantuan ini telah diperkenalkan sejak tahun 2006 bertujuan meringankan beban bakal pengantin dalam mengadakan majlis walimatul urus. "Pada tahun 2022, MAIWP telah membantu seramai 412 penerima melibatkan perbelanjaan sebanyak RM1.08 juta," katanya pada sidang media selepas merasmikan majlis itu, di sini.

Setiap pasangan turut diberi sepersalinan pakaian pengantin lengkap dengan perhiasan, selain sumbangan wang tunai antara RM3,000 hingga RM5,000.Bertemakan 'Nostalgia Adat Istiadat Kegemilangan Melayu Islam', pasangan pengantin turut diarak menaiki bas 'Hop on Hop Off' mengelilingi Jalan Raja Laut sebelum disandingkan di pelamin yang disediakan di Dataran Merdeka.


Waktu puncak LRT Ampang/Sri Petaling dan monorel dipanjangkan bermula esok - RapidKL

KUALA LUMPUR, 29 Januari- Waktu puncak pagi dan petang bagi operasi Perkhidmatan transit aliran ringan (LRT) bagi laluan Ampang/Sri Petaling dan laluan monorel Kuala Lumpur dipanjangkan bermula esok.Prasarana Malaysia Berhad menerusi kenyataan memberitahu, pelanjutan waktu berkenaan adalah susulan daripada gangguan perkhidmatan di antara dua stesen iaitu LRT Bandaraya dan LRT Masjid Jamek akibat penjajaran landasan yang bengkok (kinked) berhampiran stesen LRT Bandaraya."Waktu puncak pagi akan dipanjangkan dari pukul 6.30 pagi hingga 10.30 pagi berbanding jadual asal iaitu 7.00 pagi hingga 9.30 pagi."Manakala waktu puncak petang pula akan dipanjangkan dari pukul 4.30 petang hingga 8.30 malam berbanding jadual asal iaitu 5.00 petang hingga 7.30 malam."Pemanjangan operasi waktu puncak ini adalah untuk memberi kemudahan dan keselesaan kepada pengguna, serta mereka dapat merancang perjalanan lebih awal bagi mengurangkan kesesakan di beberapa stesen rel khususnya di stesen pertukaran LRT Masjid Jamek dan Stesen LRT Hang Tuah," katanya dalam kenyataan hari ini.Dalam usaha itu, Rapid KL turut menambah bilangan bas perantara percuma kepada 34 buah bas serta menambah 100 kakitangan sokongan di tiga stesen LRT."Bilangan bas perantara percuma juga akan ditambah bermula esok dengan kekerapan 10 minit bergantung kepada keadaan lalu lintas," katanya.Inisiatif berkenaan adalah komitmen Rapid KL dalam memastikan mutu penyampaian perkhidmatan yang diberikan kepada pengguna adalah sentiasa dalam tahap yang terbaik."Prasarana memohon maaf di atas kesulitan yang dialami oleh para penumpang dan amatmenghargai sokongan dan kesabaran anda. Keselamatan para penumpang adalah menjadi keutamaan pihak kami," katanya.


Ibu bapa, guru perlu main peranan basmi masalah sosial

KUANTAN, 29 Januari- Ibu bapa dan guru perlu memainkan peranan penting dalam membasmi masalah sosial yang semakin membimbangkan. Ini termasuk memantau aktiviti dan mengenal pasti rakan terdekat anak masing-masing.Raja Permaisuri Agong, Tunku Hajah Azizah Aminah Maimunah Iskandariah bertitah isu disiplin dan penggunaan media sosial dalam kalangan kanak-kanak dan remaja juga harus diberi perhatian."Isu disiplin dan penggunaan internet seperti laman sosial Facebook, Twitter dan Instagram perlulah diberi perhatian dan dipantau oleh pihak ibu bapa dan guru."Perlu mengenal pasti rakan terdekat anak-anak agar pergerakan mereka dapat dikawal," titah baginda. Baginda bertitah demikian pada Majlis Aspresiasi Pendidikan ke-18 Sekolah Kebangsaan Tunku Azizah (SKTA) di Kuantan, Pahang.

(Raja Permaisuri Agong, Tunku Hajah Azizah Aminah Maimunah Iskandariah)

Baginda bertitah, perhatian dan kasih sayang juga perlu diberikan agar anak-anak tidak rasa tersisih dan membawa haluan sendiri.Malah bimbingan dan didikan agama perlu dititipkan kerana ia mampu membentuk sahsiah yang baik.Pada majlis itu, Seri Paduka Baginda turut berkenan mencemar duli mengurniakan anugerah kepada 121 murid tahun satu hingga tahun enam; serta 10 tokoh murid di sekolah tersebut sebelum berkenan mencemar duli melawat Pameran STEM (Sains, Teknologi, Kejuruteraan dan Matematik) dan kokurikulum yang diadakan.Turut hadir Menteri Pendidikan, Fadhlina Sidek; Menteri Besar Pahang, Datuk Seri Wan Rosdy Wan Ismail dan Pengarah Jabatan Pendidikan Negeri Pahang, Mohammad Rosli Abdul Rahman.


Pertemuan KPDN dengan syarikat telekomunikasi minggu depan

KLUANG, 29 Januari- Kementerian Perdagangan Dalam Negeri dan Kos Sara Hidup (KPDN) akan mengadakan pertemuan dengan syarikat-syarikat telekomunikasi besar dalam negara, minggu hadapan.  Menterinya, Datuk Seri Salahuddin Ayub berkata pertemuan itu bagi membincangkan mengenai mutu perkhidmatan telekomunikasi ketika ini. "Gangguan itu kadang kita bercakap talian putus, kemudian kita ditawarkan dengan Wifi yang tidak bermutu. Jadi saya akan panggil mereka ini pada minggu hadapan dan syarikat-syarikat ini perlu menjawab persoalan yang rakyat buat aduan kepada kita."Ini juga isu pengguna yang telah sampai ke pengetahuan saya dan menjadi tanggungjawab saya untuk memanggil syarikat-syarikat ini untuk memberikan penjelasan," katanya.

Beliau ditemui selepas mengadakan lawatan ke Pusat Pemindahan Sementara (PPS) di Dewan Pusat Banjir Jabatan Kemajuan Orang Asli, di sini hari ini.Menurutnya, aduan yang diterima pihak KPDN bukan sahaja melibatkan gangguan talian di luar bandar tetapi juga kawasan bandar.  Selain melibatkan caj dikenakan syarikat yang tidak setimpal dengan mutu perkhidmatan ditawarkan.  Salahuddin juga belum memutuskan sama ada pertemuan diadakan secara serentak atau berasingan dengan syarikat telekomunikasi terbabit.


Syarikat pengendali Touch n Go diberi tempoh sehingga Mac, selesaikan aduan pengguna

KLUANG, 29 Januari- Syarikat pengendali Touch n Go diberi tempoh sehingga awal Mac ini bagi menyelesaikan beberapa aduan yang dibangkitkan oleh pengguna, termasuk sistem pembayaran baharu.  Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata tempoh yang diberikan itu relevan untuk pihak syarikat memperbaiki sistem sedia ada.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Beliau akan memanggil semula pihak syarikat Touch n Go selepas tempoh diberikan itu tamat dan mengambil tindakan sekiranya tiada perubahan dibuat.  Selain itu, beliau meminta pihak syarikat memastikan isu kad Touch n Go baharu, NFC di pasaran dapat diselesaikan.  "Saya juga sangat risau dengan isu kad NFC RM10.00 yang sukar didapati tetapi harga RM40.00 ada pula. Saya telah minta pihak Touch n Go buat lambakan segera terutama di stesen petrol di lebuh raya atau tempat yang perlu kerana rakyat amat memerlukannya", katanya.  Datuk Seri Salahuddin turut mengambil inisiatif sendiri menjalankan siasatan di stesen-stesen minyak berkaitan penjualan kad NFC.  Dalam pada itu, KPDN juga mengalu-alukan sebarang aduan berkaitan penjualan kad NFC yang melebihi harga di pasaran oleh individu tidak bertanggungjawab.


Tiada jangkitan ASF di ladang babi komersial di Negeri Sembilan

JELEBU, 29 Januari- Tiada jangkitan baharu berkaitan penyakit African Swine Fever (ASF) atau Demam Babi Afrika yang direkodkan di ladang babi komersial di Negeri Sembilan, setakat ini. Exco Pertanian dan Industri Asas Tani, Datuk Bakri Sawir berkata, laporan terkini menyatakan hanya seekor babi hutan yang dikesan positif penyakit itu pada 3 Januari lalu.  Tambahnya, orang ramai tidak perlu panik kerana penyakit ASF tidak berjangkit pada manusia."Ia bukanlah satu penyakit zoonotik yang boleh berjangkit kepada manusia. Tidak, ASF bukan penyakit zoonotik," katanya ketika ditemui media di Pusat Khidmat Dewan Undangan Negeri (DUN) Klawang, di sini.Ujarnya lagi, jangkitan ASF di Negeri Sembilan ketika ini adalah terkawal.Dalam pada itu, beliau turut meminta orang ramai agar segera melaporkan kejadian kematian babi hutan atau ternakan komersial kepada Jabatan Perkhidmatan Veterinar (JPV) dengan segera untuk tindakan selanjutnya.


Jangan 'sepit' rakyat dalam drama pergaduhan ahli politik - PM

IPOH, 29 Januari- Semua pemimpin diingatkan supaya tidak menyusahkan rakyat ketika mereka mempunyai kuasa kerana rakyat seharusnya merasai nikmat di negara ini dan bukannya tersepit dalam drama pergaduhan di antara pemimpin termasuk dalam kalangan ahli politik. Perdana Menteri, Datuk Seri Anwar Ibrahim berkata, pemimpin seharusnya menggunakan kuasa yang ada untuk membantu rakyat yang terdiri dari pelbagai kaum. "Bila saya sebut Malaysia kena selamatkan, untuk siapa? Ia adalah untuk Melayu, Cina, India, Dayak, Kadazan dan bukan untuk orang atas (pemimpin)."Negara ini banyak hasil tetap kenapa orang kaya makin kaya dan orang miskin makin ramai. Sebab wang yang ada kadang-kadang, kontraklah, projeklah, itu curi terlalu banyak," katanya ketika berucap pada Program Sambutan Hari Ponggal 2023 Peringkat Parlimen Tambun di Sekolah Jenis Kebangsaan Tamil (SJKT) Klebang, Chemor di sini.Tambah Anwar, dengan sokongan daripada rakan-rakan kepimpinan, beliau akan menggunakan kuasa yang ada untuk menyelamatkan negara.


Banjir: Tiga PPS ditutup, 30 masih beroperasi di Johor

JOHOR, 29 Januari- Tiga pusat pemindahan sementara (PPS) di Johor ditutup, menjadikan 30 PPS masih beroperasi di negeri itu, setakat pukul 2.00 petang tadi.

Penutupan tersebut melibatkan satu PPS di Muar dan dua di Segamat.  Pengerusi Jawatankuasa Pengurusan Bencana negeri dalam kenyataannya memaklumkan, Mersing mencatatkan jumlah penduduk terjejas paling ramai yang ditempatkan di tujuh PPS iaitu 975 orang, diikuti Kluang mencatatkan 422 orang yang berlindung di tiga PPS.Batu Pahat pula merekodkan 736 orang di tujuh PPS, Kota Tinggi merekodkan 420 orang di lapan PPS, Segamat merekodkan 92 orang di empat PPS, manakala Tangkak masih membuka satu PPS yang menempatkan 15 orang.


PM ucap takziah kepada keluarga mendiang Gopal Sri Ram

KUALA LUMPUR, 29 Januari- Perdana Menteri, Datuk Seri Anwar Ibrahim menzahirkan ucapan takziah kepada keluarga Timbalan Pendakwa Raya Kanan yang juga peguam, Datuk Seri Gopal Sri Ram yang meninggal dunia hari ini, pada usia 79 tahun.“Takziah kepada keluarga mendiang Datuk Seri Gopal Sri Ram atas pemergian mendiang."Semoga urusan keluarga dipermudah dan keluarga kuat serta cekal berdepan khabar duka ini,” kata perdana menteri menerusi perkongsian di Twitter rasmi.Bernama melaporkan, Sri Ram dimasukkan ke unit rawatan rapi (ICU) di sebuah hospital swasta di sini, minggu lepas kerana jangkitan paru-paru dan mendiang meninggal dunia pada pukul 12.15 tengah hari tadi di hospital berkenaan.


Pengusaha 'akok salor' terjejas ekoran kekurangan bekalan telur

KOTA BHARU, 29 Januari- Isu kekurangan bekalan telur ayam dalam pasaran meresahkan peniaga makanan di seluruh negara.Antara yang terkesan ialah pengusaha kuih tradisional 'akok salor', Mohd Rosmizi Mohd Ghazali.Mohd Rosmizi mengakui, isu tersebut amat menggangu operasi perniagaan yang telah diusahakan keluarganya sejak 40 tahun lalu."Sejak berdepan masalah tersebut penghujung tahun lalu, penghasilan 'akok salor' amat terhad berikutan kekurangan bahan selain terpaksa menutup perniagaan di luar pada waktu kebiasaan.Kini kami hanya mampu menghasilkan sekitar 2,000 biji 'akok salor' sehari berbanding jumlah yang jauh lebih banyak sebelum ini," katanya ketika ditemui RTM.

(Mohd Rosmizi Mohd Ghazali, Peniaga 'akok salor')

Tambahnya, bekalan telur yang diperoleh ketika ini bergantung sepenuhnya kepada jumlah ditetapkan oleh pembekal.Namun Mohd Rosmizi memaklumkan, dia tidak berhasrat untuk mengurangkan penggunaan bahan pembuatan bagi menjaga kualti serta rasa 'akok salor' yang dihasilkan. "Saya bimbang jika isu ini berlarutan, ia akan terus memberi kesan kepada perniagaan terutama menjelang bulan Ramadan yang bakal disambut umat Islam tidak lama lagi.Ini kerana pada kebiasaan, permintaan untuk mendapatkan kuih tradisional itu akan meningkat berkali ganda bukan hanya daripada kalangan pelanggan tempatan malah luar Kelantan," ujarnya lagi.


Dialog Bajet 2023: Tambah projek perumahan mampu milik, perbanyak peluang pekerjaan antara disuarakan rakyat

PONTIAN, 29 Januari- Menambah projek pembinaan rumah mampu milik, memperbanyak peluang pekerjaan serta bantuan untuk peniaga kecil dan sederhana.Demikian antara perkara disuarakan rakyat menerusi Sesi Dialog Bajet 2023 yang diadakan Kementerian Kewangan, minggu lalu.Timbalan Menteri Kewangan l, Datuk Seri Ahmad Maslan berkata, maklum balas lain yang diterima ialah permohonan potongan cukai tertentu serta bantuan kepada persatuan-persatuan sukan melibatkan pelbagai jenis sukan."Kami ada pasukan belanjawan yang hadir pada setiap dialog, mereka akan catat dan rumuskan apa cadangan yang terbaik," katanya selepas merasmikan Tangki Air Baharu Benut 4, di sini.

(Datuk Seri Ahmad Maslan menandatangani plak perasmian Tangki Air Baharu Benut 4, di sini)

Tambah beliau, sesi dialog tersebut memfokuskan isu belia, pembangunan luar bandar, kos sara hidup, pendidikan dan kesihatan.Sesi Dialog Bajet 2023 dilaksana melibatkan 18 sesi bermula 26 Januari hingga 10 Februari depan.Ia merupakan inisiatif untuk mendapatkan maklum balas serta pandangan semua pihak berkepentingan sebelum dirumuskan.


Melaka Agro Market akan diperluas ke seluruh negeri

BUKIT KATIL, 29 Januari- Penganjuran Melaka Agro Market (MAM) akan terus diperluas ke seluruh negeri dalam usaha mengurangkan bebanan masyarakat susulan kenaikan harga barangan.Exco Pembangunan Luar Bandar, Pertanian dan Industri Asas Tani Melaka, Datuk Abdul Razak Abdul Rahman berkata, pihaknya menyasarkan MAM dilaksana di setiap mukim di negeri itu sekurang-kurangnya sekali sepanjang tahun ini."MAM ini akan diperluas di setiap parlimen di Melaka, ini salah satu inisiatif kerajaan negeri untuk bantu rakyat kita dalam masa kenaikan harga barang.Ia akan diuruskan oleh Lembaga Pemasaran Pertanian Persekutuan (FAMA) Melaka kerana ini merupakan program kerajaan negeri," katanya pada Program Melaka Agro Market dan Jualan Terus Dari Ladang (JTDL) di sini yang turut dihadiri Yang Dipertua Negeri Melaka, Tun Mohd Ali Mohd Rustam.

(Datuk Abdul Razak Abdul Rahman, Exco Pembangunan Luar Bandar, Pertanian dan Industri Asas Tani Melaka)

Sementara itu, Datuk Abdul Razak menggalakkan peniaga di Melaka khususnya usahawan FAMA untuk menyokong transaksi digital bagi memudahkan urusan perniagaan.Ia sekaligus mendukung hasrat kerajaan untuk beralih kepada transaksi tanpa tunai.


Penduduk terjejas banjir di Johor meningkat

JOHOR, 29 Januari- Jumlah penduduk terjejas banjir di Johor meningkat kepada 2,697 orang pada pukul 12.00 tengah hari berbanding 2,511 yang direkodkan pada pukul 8.00 pagi tadi.Ia melibatkan 747 keluarga yang ditempatkan di 33 pusat pemindahan sementara( PPS) di tujuh daerah. Pengerusi Jawatankuasa Pengurusan Bencana negeri dalam kenyataannya berkata, tujuh daerah terlibat ialah Segamat, Mersing, Kota Tinggi, Kluang, Batu Pahat, Muar dan Tangkak.

Mersing kekal menjadi daerah paling ramai penduduk terjejas banjir yang ditempatkan di tujuh PPS iaitu 973 orang, diikuti Batu Pahat, 734 orang di tujuh PPS dan 423 penduduk lagi dipindahkan di tiga PPS di Kluang.


Tangki Air Baharu Benut 4 memanfaatkan 20,000 penduduk di Benut

PONTIAN, 29 Januari- Tangki Air Baharu Benut 4 yang siap dibina pada 1 November tahun lalu mampu menampung permintaan tinggi penduduk terhadap bekalan air terawat terutamanya pada musim perayaan.Tangki berkapasiti 4.5 juta liter air sehari (MLD) yang mula dibina pada 25 November 2020 akan memanfaatkan 20,000 penduduk di Sungai Pinggan, Parit Ismail, Parit Mastar, Air Baloi, Parit Sayang dan Maktab Rendah Sains MARA (MRSM) Tun Dr Ismail.Timbalan Menteri Kewangan l, Datuk Seri Ahmad Maslan berkata, projek berkenaan turut melibatkan pemasangan jajaran paip baharu berdiameter 450 milimeter sepanjang 1.1 kilometer dari Tangki Air Baharu Benut 4 hingga ke Simpang 4 Jalan Parit Ismail dan Jalan Jaafar."Jadi penduduk Benut dan MRSM Tun Dr. Ismail serta seluruh kawasan Benut tidak akan hadapi masalah bila berlaku pemotongan air, apabila gangguan air berlaku, maka dengan sendiri 4.5 juta liter air akan disalurkan bagi atasi segala masalah air yang berlaku.Kadang-kadang paip rosak dan sebagainya, maka ia akan selesaikan masalah berkenaan," katanya kepada pemberita selepas merasmikan tangki air berkenaan di sini.

(Datuk Seri Ahmad Maslan, Timbalan Menteri Kewangan l)

Tambah beliau, projek berkenaan telah diserahkan oleh Pengurusan Aset Air Berhad (PAAB) kepada Ranhill SAJ Sendirian Berhad bulan lepas.Satu lagi projek pembiayaan PAAB yang sedang dibina di Pontian ialah Tangki Air Baharu Parit Haji Ariff yang sudah bermula tahun lepas dan dijangka siap sepenuhnya pada Mac 2024.Bagi pelan jangka panjang pula, Loji Rawatan Air Kayu Ara Pasong bekapasiti 30 juta liter sehari dan pemasangan paip air dari Gunung Pulai ke Tangki Belokok bakal dilaksana.Selain, pemasangan paip air di Teluk Kerang dan Parit Haji Rashid serta penggantian jajaran paip lama melibatkan anggaran keseluruhan RM250 juta.


Penduduk terjejas banjir di Rompin berkurangan

ROMPIN, 29 Januari- Seramai 200 penduduk terjejas banjir daripada 63 keluarga ditempatkan di tiga pusat pemindahan sementara (PPS) di daerah rompin setakat tengah hari ini.Jumlah itu berkurangan berbanding 314 penduduk terjejas daripada 96 keluarga yang dicatatkan pada pukul 8.00 pagi tadi. Daripada 200 orang penduduk terjejas tersebut, 171 penduduk ditempatkan di PPS Kampung Setajam, 27 orang di Balai Raya Kampung Denai dan dua penduduk berlindung di Balai Raya Kampung Jawa.

Menurut Info Bencana Jabatan Kebajikan Masyarakat (JKM), PPS Balai Raya Rekoh yang sebelum ini menempatkan 122 penduduk ditutup sepenuhnya pagi tadi ekoran keadaan banjir yang pulih.


100 pek darah dikumpul dalam tempoh tujuh jam di Sungai Petani

SUNGAI PETANI, 29 Januari- 100 pek darah berjaya dikumpul dalam tempoh tujuh jam menerusi Program Derma Darah yang diadakan di sini semalam.Program anjuran Hospital Sultan Abdul Halim dan Ketua UMNO Bahagian Sungai Petani, Datuk Shahanim Mohamad Yusoff itu dilaksana sebagai tanda prihatin terhadap keperluan bekalan darah negara yang semakin meningkat.Menurut Datuk Shahanim, program berkenaan mendapat sambutan luar jangka termasuk daripada individu yang pertama kali menderma darah."Ramai yang tampil buat kali pertama untuk menderma darah dan 30 penderma terpaksa ditolak atas faktor tertentu.Bekalan darah tersebut akan disalurkan kepada pihak berkaitan terutama Tabung Darah Hospital Sultan Abdul Halim," katanya di sini.

(Datuk Shahanim hadir pada Program Derma Darah yang diadakan di perkarangan lobi Hospital Sultan Abdul Halim di sini)

Beliau berharap usaha yang dilakukan itu dapat memberi manfaat kepada pesakit yang memerlukan bekalan darah.Sementara itu, Pusat Darah Wilayah Utara kini sedang giat melaksanakan kempen menggalakkan masyarakat untuk menderma darah.Orang ramai boleh melayari Facebook 'Derma Darah Kedah Perlis-DDKP' untuk mengetahui lokasi penganjuran program derma darah di kawasan masing-masing.


Mersing kekal daerah paling ramai penduduk terjejas banjir Johor

JOHOR, 29 Januari- Seramai 2,511 penduduk terjejas banjir direkodkan di Johor setakat pukul 8.00 pagi tadi.Ia melibatkan 697 keluarga yang berlindung di 33 pusat pemindahan sementara (PPS) di tujuh daerah.Pengerusi Jawatankuasa Pengurusan Bencana negeri dalam kenyataannya berkata, tujuh daerah terlibat ialah Segamat, Mersing, Kota Tinggi, Kluang, Batu Pahat, Muar dan Tangkak.

Mersing kekal menjadi daerah paling ramai penduduk terjejas banjir yang ditempatkan di tujuh PPS iaitu 836 orang diikuti Batu Pahat, 694 orang di tujuh PPS dan 422 penduduk lagi dipindahkan di tiga PPS di Kluang.


Kejuaraan Silat Terbuka Kebangsaan tarik 1,500 penyertaan

PAROI, 29 Januari- Kejuaraan Silat Terbuka Kebangsaan Piala Exco Pembangunan Belia dan Sukan Negeri Sembilan membuka gelanggang dengan 1,500 penyertaan daripada 83 buah pasukan.  Exco Pembangunan Belia dan Sukan Datuk Mohamad Taufek Abd Ghani berkata, sukan silat antara seni warisan yang perlu dipelihara.Berikutan perkara itu pihaknya mengambil inisiatif untuk menganjurkan program tersebut."Kita telah berjaya menganjurkan program pembangunan untuk sukan silat dan yang lebih penting bagi saya ialah ia merupakan seni budaya bangsa dan warisan, budaya orang Melayu dan Islam serta rakyat Malaysia. "Jadi kita dapat mempopularkan seni silat ini dalam kalangan anak muda dan ia boleh menjadi suatu program bagi mendidik dan mendisiplinkan diri serta banyak perkara positif yang boleh diperolehi melalui sukan silat ini," katanya kepada pemberita di sini.Kejohanan itu mempertandingkan peserta daripada pelbagai peringkat umur bermula enam hingga18 tahun.  Pilihan utama dalam kejuaraan kali ini ialah silat olahraga yang melibatkan pertarungan.


SWCorp perkasa kerjasama dengan agensi berkaitan

LENGGENG, 29 Januari- Perbadanan Pengurusan Sisa Pepejal dan Pembersihan Awam (SWCorp) terus memperkasa kerjasama dengan agensi berkaitan menerusi Program Pelestarian Taman Inspirasiku (MyInsPark) sebagai usaha menggalak amalan kitar semula.Menurut Timbalan Ketua Pegawai Eksekutif (Pengurusan) SWCorp Murali Jayabalan, "program sebegini perlu berterusan dan dipantau agar kesedaran itu sentiasa ada dalam kalangan penduduk supaya budaya itu dapat diterapkan dalam kehidupan seharian," katanya kepada pemberita di sini.MyInsPark di Taman Albury 2 di Lenggeng merupakan usaha memupuk minat masyarakat terhadap kelestarian alam. Fakulti Kejuruteraan dan Alam Bina (FKAB), Universiti Kebangsaan Malaysia (UKM) mengambil inisiatif bekerjasama dengan pihak SWCorp Negeri Sembilan untuk menggerakkan program pelestarian dalam mendidik komuniti setempat terhadap amalan kitar semula. Ketika ditemui pemberita Dekan Fakulti Kejuteraan dan Alam Bina UKM Profesor Ir Dr Mohd Syuhaimi Abdul Rahman berkata, "kita berharap melalui program seperti ini UKM sentiasa berada di hati masyarakat walaupun kami sentiasa melakukan pelbagai aktiviti akademik dan juga pendidikan."

(MyInsPark di Taman Albury 2 di Lenggeng, Negeri Sembilan)


Malaysia tolak semua bentuk keganasan

KUALA LUMPUR, 29 Januari- Malaysia mengecam sekeras-kerasnya serangan bersenjata di Kedutaan Azerbaijan di Tehran pada Jumaat, hingga menyebabkan seorang maut manakala beberapa kakitangan kedutaan cedera.Menurut kenyataan Kementerian Luar (Wisma Putra), Malaysia menyeru agar pelaku serangan kejam itu segera dibawa ke muka pengadilan.Malaysia turut mengulangi pendirian tegasnya menolak semua bentuk keganasan dalam apa jua bentuk.Malaysia merakamkan ucapan takziah dan simpati kepada mangsa dan keluarga serta kepada kerajaan dan rakyat Azerbaijan.Kedutaan Malaysia di Tehran terus memantau keadaan dengan teliti dan berhubung dengan pihak berkuasa tempatan bagi memperoleh maklumat mengenai situasi keselamatan terkini.Serangan berlaku di Kedutaan Republik Azerbaijan di Tehran ketika Presiden Mesir Abdel-Fattah al-Sisi mengadakan lawatan rasmi ke Azerbaijan.Penyerang bagaimanpun berjaya ditahan pasukan keselamatan dalam kejadian yang berlaku kira-kira jam 8.30 pagi waktu tempatan di utara Tehran.Menurut kenyataan itu, misi diplomatik di Tehran boleh dihubungi melalui talian (+9821) 8807 2444 / (+9821) 8807 8606 atau e-mel : This email address is being protected from spambots. You need JavaScript enabled to view it..


Kerajaan diharap kekalkan peruntukan laksana RTB fasa ke-3

SEGAMAT, 29 Januari- Kerajaan Persekutuan diharap dapat mengekalkan peruntukan pelaksanaan fasa ke-3 rancangan tebatan banjir (RTB) Lembangan Sungai Muar daerah Segamat dalam pembentangan semula Belanjawan 2023.Menurut Pegawai Daerah Segamat Hasrin Kamal Hasyim berkata, pelaksanaan fasa ketiga RTB itu merupakan langkah jangka panjang bagi mengatasi masalah banjir termenung yang kerap berlaku di daerah itu. "Dalam bajet kerajaan pusat bagi 2023 memang telah dimasukkan iaitu RM650 juta untuk projek Lembangan Sungai Muar di daerah Segamat."Kita minta kerajaan pusat dalam belanjawan yang akan dibentangkan pada Februari supaya dapat meneruskan peruntukan tersebut bagi menyelesaikan masalah banjir di daerah ini," katanya di sini.Antara lokasi yang semakin kerap berlaku banjir termenung di daerah itu ialah Kampung Seberang Batu Badak, Kampung Chodan, Kampung Spang Loi, dan kawasan Pogoh.  Sebagai langkah jangka pendek, pihaknya juga sudah memohon peruntukan RM1 juta daripada kerajaan pusat bagi tujuan pembinaan ban banjir di Kampung Seberang Batu Badak.


Amaran hujan lebat berterusan tahap bahaya hingga Isnin - MetMalaysia

KUALA LUMPUR, 29 Januari- Jabatan Meteorologi Malaysia (MetMalaysia) telah mengeluarkan amaran hujan lebat berterusan peringkat bahaya untuk Pahang dan Johor sehingga Isnin (30 Januari).Dalam satu kenyataan, ia memaklumkan daerah yang terlibat di Pahang adalah Rompin, manakala di Johor; Mersing dan Kota Tinggi akan terjejas.Amaran hujan lebat berterusan tahap teruk juga telah dikeluarkan bagi Kelantan, Terengganu, Pahang dan Johor.Di Kelantan kawasan terlibat ialah Tumpat, Pasir Mas, Kota Bharu, Bachok dan Pasir Puteh; Pahang (Kuantan dan Pekan) manakala di Johor (Segamat, Kluang, Kulai dan Johor Bahru).Selain itu, hujan berterusan pada tahap berjaga-jaga dijangka berlaku sehingga Isnin bagi beberapa jajahan di Kelantan meliputi Jeli, Tanah Merah, Machang dan Kuala Krai; Pahang (Jerantut dan Maran) dan Johor (Tangkak, Muar, Batu Pahat dan Pontian).


Amanah dan tanggungjawab dapat dilaksanakan dengan sokongan ahli

KUCHING, 28 Januari- Gabungan Parti Sarawak (GPS) memegang amanah dan tanggungjawab besar dalam membantu Kerajaan Perpaduan untuk mengembalikan semula status Malaysia sebagai 'The Tiger of Asia'. Sehubungan itu, Timbalan Perdana Menteri, Datuk Seri Fadillah Yusof berkata amanah dan tanggungjawab besar itu diyakini dapat dilaksanakan dengan adanya kerjasama dan sokongan ahli dan pemimpin GPS di peringkat akar umbi."insyallah dengan tanggungjawab, kerjasama dan sokongan kuat daripada semua kita mampu mengangkat nama GPS dalam kita melaksanakan amanah."Sekali gus memastikan Kerajaan Perpaduan dapat berjaya meletakkan Malaysia kembali dihormati sebagai 'The Tiger of Asia' seperti suatu masa dahulu", katanya dalam Majlis Makan Malam Apresiasi P194 Petra Jaya di sini.Datuk Seri Fadillah mengingatkan ahli-ahli GPS agar tidak leka dengan kemenangan besar pada Pilihan Raya Umum ke-15 (PRU15) lalu, sebaliknya perlu terus bekerja keras untuk memberi khidmat terbaik kepada rakyat. Majlis yang dihadiri kira-kira 2,500 ahli Parti Pesaka Bumiputera Bersatu dari tiga kawasan Dewan Undangan Negeri (DUN) iaitu Satok, Samariang dan Tupong sebagai penghargaan atas kemenangan GPS di kerusi Parlimen Petra Jaya pada PRU15.


Penduduk terjejas banjir di Sabah dan Johor berkurangan, Pahang kekal

KUALA LUMPUR, 28 Januari - Jumlah penduduk terjejas banjir di Sabah dan Johor merekodkan penurunan manakala Pahang kekal dengan 314 orang malam ini.Di Sabah, Jawatankuasa Pengurusan Bencana Negeri (JPBN) memaklumkan jumlah penduduk terjejas direkodkan seramai 1,723 orang daripada 673 keluarga dan ditempatkan di 10 pusat pemindahan sementara (PPS) malam ini, berbanding 2,639 orang daripada 927 keluarga di 19 PPS petang tadi.Menurut kenyataan itu jumlah penduduk terjejas di Pitas merekodkan seramai 1,348 daripada 565 keluarga yang ditempatkan di empat PPS, diikuti Paitan 333 orang daripada 97 keluarga dan Lahad Datu kekal 42 orang daripada 10 keluarga.“Dua PPS masing-masing satu di Pitas iaitu Sekolah Kebangsaan Bangkau-Bangkau dan Dewan Pusat Latihan Vokasional Lahad Datu menunjukkan trend peningkatan jumlah penduduk terjejas,” menurut kenyataan itu.Selain itu, 10 lagi PPS di Pitas ditutup pada pukul 2.50 petang tadi, manakala empat PPS di Paitan ditutup pukul 3 petang.

Di Johor, JPBN memaklumkan jumlah penduduk terjejas banjir yang ditempatkan di PPS menurun sedikit kepada 2,216 orang setakat pukul 8 malam, berbanding 2,464 orang pada pukul 2 petang tadi.Terdapat pertambahan satu PPS di Batu Pahat menjadikan 30 PPS yang aktif setakat ini dengan tujuh daerah masih terjejas iaitu Mersing, Kota Tinggi, Kluang, Batu Pahat, Segamat, Tangkak dan Muar.Mersing masih mencatatkan jumlah penduduk terjejas paling ramai iaitu 802 orang, diikuti Batu Pahat (431), Kluang (424), Kota Tinggi (416), Segamat (123) dan Tangkak (15).Di Pahang, JPBN memaklumkan jumlah penduduk terjejas banjir di Rompin malam ini kekal 314 orang daripada 96 keluarga, yang kini ditempatkan di tiga PPS iaitu PPS Kampung Setajam seramai 165 orang, PPS Kampung Rekoh (122) dan PPS Kampung Denai (27).


Penganjur perlu timbangkan lokasi sesuai untuk anjurkan konsert - Fahmi

KUALA LUMPUR, 28 Januari - Penganjur konsert di Malaysia harus melihat semula segala pertimbangan dalam mencari lokasi yang terbaik dan sesuai untuk mengadakan acara mereka di dalam negara ini, kata Menteri Komunikasi dan Digital Fahmi Fadzil. Beliau berkata sementara kerajaan tidak akan terlibat dalam aspek berkenaan tetapi ia mengambil maklum rungutan daripada pembeli tiket konsert sebelum ini.

(Menteri Komunikasi dan Digital, Fahmi Fadzil / Foto fail)

“…diharap, pada peringkat tertentu saya ingin mengajak semua penganjur dan  promoter untuk munculkan diri dan memberikan pandangan mengapa isu seperti ini tidak boleh diselesaikan,” katanya ketika ditanya berkenaan rungutan mereka yang pergi ke konsert mengenai lokasi sesuai untuk mengadakan pertunjukan.Fahmi berkata demikian ketika ditemui sebelum konsert “AR Rahman - Secret of Success - Live in Malaysia 2023" di Stadium Nasional, Bukit Jalil di sini malam ini.Perdana Menteri Datuk Seri Anwar Ibrahim dan isteri  Datuk Seri Dr Wan Azizah Wan Ismail juga menghadiri konsert komposer muzik India pemenang Anugerah Oscar itu bersama Pesuruhjaya Tinggi India ke Malaysia B N Reddy.Ditanya mengenai harapan beliau terhadap ulang tahun ke-30 kembara muzikal AR Rahman yang diadakan di Malaysia, Fahmi berkata ia merupakan satu permulaan yang baik kepada pihak berkuasa untuk melihat apa yang boleh mereka lakukan terutamanya dalam peraturan sedia ada.  “Kami faham dalam rantau ini, ada beberapa premis yang menjadi lokasi di mana konsert mega seperti ini berlangsung.Jadi, kami perlu melihat bagaimana konsert seperti ini membawa masuk pelancong yang membawa kesan positif kepada ekonomi. Fahmi juga berkata beliau menghadiri taklimat  Agensi Permohonan Penggambaran Filem dan Persembahan Artis Luar Negara (PUSPAL) yang merupakan agensi bertanggungjawab untuk memberi permit kemasukan artis-artis antarabangsa ini.“Justeru, kami mahu melihat apa yang kami boleh lakukan untuk memperkemaskan prosesnya untuk menjadikan ia lebih cepat dan lebih efisien serta dengan harapan boleh membawa masuk lebih banyak pelancong,” katanya.- BERNAMA